**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 12 Φεβρουαρίου 2024, ημέρα Δευτέρα και ώρα 14.10΄, στην Αίθουσα **«Προέδρου Αθανασίου Κωνστ. Τσαλδάρη» (223), του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για τη φυτοϋγεια, τα βιοκτόνα προϊόντα και την ποιότητα τροφίμων και άλλες διατάξεις για την τόνωση της αγροτικής ανάπτυξης».(4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Ελευθέριος Αυγενάκης, ο Υφυπουργός Αγροτικής Ανάπτυξης και Τροφίμων, κ. Διονύσιος Σταμενίτης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παπαηλιού Γεώργιος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κομνηνάκα Μαρία, Λαμπρούλης Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια) και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι καλησπέρα σας.

Συνεχίζουμε την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για τη φυτοϋγεία, τα βιοκτόνα προϊόντα και την ποιότητα τροφίμων και άλλες διατάξεις για την τόνωση της αγροτικής ανάπτυξης».

Είναι η 4η συνεδρίαση και η β΄ ανάγνωση του σχεδίου νόμου. Θα ξεκινήσουμε με τον κύκλο των Εισηγητών και των Ειδικών Αγορητών, δίνοντας, κατ’ αρχάς, τον λόγο στην Εισηγήτρια της Πλειοψηφίας, κυρία Σούκουλη-Βιλιάλη.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Εισηγήτρια της Πλειοψηφίας):** Ευχαριστώ πολύ.

Κύριε Πρόεδρε, κύριε Υπουργέ, κυρίες και κύριοι συνάδελφοι, αναπτύξαμε το νομοσχέδιο και στην α΄ ανάγνωσή του και στη συζήτηση, επί των άρθρων, και θεωρώ ότι τώρα είναι η ώρα, λίγο πριν περάσει στην Ολομέλεια, να κάνουμε κάποιες πολιτικές επισημάνσεις.

Η κλιματική κρίση προκαλεί τεράστια προβλήματα και δυστυχώς, το είδαμε και με τον «Ζορμπά» και με τον «Γηρυόνη» και με τον «Ιανό» και βεβαίως, η πιο καταστροφική μορφή ήταν στη Θεσσαλία με τον «Daniel» και τον «Elias». Και όχι μόνο στην Θεσσαλία, όπως το βλέπουμε και στο Δ΄ Μέρος, του Κεφαλαίου Α΄, αλλά και σε άλλες περιοχές της χώρας, μεταξύ αυτών και ο δικός μας ο νομός, ο Νομός Κορινθίας.

Αυτά τα υπαρκτά προβλήματα οφείλουν να μας προβληματίζουν, από κοινού με τους αγρότες μας, για την πορεία του πρωτογενούς τομέα στη χώρα. Σαφέστατα, θα πρέπει να ρυθμίσουμε σταδιακά και στο μέτρο του εφικτού τα άμεσα προβλήματα, ώστε να συνεχιστεί η παραγωγική διαδικασία και να μην εγκαταλειφθεί η ύπαιθρος. Όμως είναι σαφές, ότι θα πρέπει να προχωρήσουμε και σε πρωτοβουλίες που θα αλλάξουν και το μεσοπρόθεσμο και το μακροπρόθεσμο στρατηγικό πλαίσιο για την υιοθέτηση πολιτικών στον αγροτικό τομέα που θα συμβαδίζουν με τα νέα κλιματολογικά, ενεργειακά, οικονομικά και τεχνολογικά δεδομένα. Είναι σαφέστατη η ανάγκη πιο αποτελεσματικής διασύνδεσης του αγροτικού προϊόντος μας και με την μεταποίηση, αλλά και με τον τουρισμό. Είναι σαφές, ότι θα πρέπει να μεταρρυθμίσουμε το πλαίσιο κατάρτισης των αγροτών μας, ώστε να προσαρμοστούν σε νέες καινοτόμες συνθήκες, όπου η τεχνολογία παίζει σημαντικό ρόλο.

Είναι σημαντικό να εξετάσουμε την γενικότερη παγκόσμια ζήτηση σε προϊόντα και να προσαρμόσουμε τους τύπους καλλιέργειας, βασικό συγκριτικό πλεονέκτημά τους, την ποιότητα και την βιολογική καλλιέργεια. Ολόκληρο το Μέρος Γ΄ και στα τρία του Κεφάλαια, αναφέρει πολλά πράγματα και για την φυτοϋγεία και για την ποιότητα των προϊόντων και την διασφάλιση αυτής.

Να κάνουμε κατανοητό στους αγρότες μας, ότι η συνεργασία και με τους αγροτικούς συνεταιρισμούς και με τις ομάδες παραγωγών, που και εκεί έχουμε ένα ολόκληρο Κεφάλαιο, στο Δ΄ Μέρος, το Β΄ Κεφάλαιο, είναι ο ασφαλέστερος δρόμος για να πετύχουμε καλύτερες τιμές και για να αυξηθεί το εισόδημά τους. Τα συνεργατικά σχήματα δεν είναι τυχαίο, ότι στηρίζονται τόσο και στην Ευρώπη από τις διάφορες επιδοτήσεις, αλλά και εδώ και θα συνεχίσουμε να τους κινητροδοτούμε γι’ αυτόν τον λόγο. Όμως πρέπει να καταλάβουμε κάτι, ότι η επιδότηση -και δεν μιλάω για αποζημιώσεις, μιλάω για τις επιδοτήσεις- είναι το έναυσμα, είναι το «φυτίλι για να πάρει η μηχανή μπροστά», δεν είναι το «καύσιμο» για τη συνεχή λειτουργία της.

Κυρίες και κύριοι συνάδελφοι, το να υποσχόμαστε στους αγρότες τα πάντα όλα για μικροπολιτικούς λόγους, το να ανεβαίνουμε στα τρακτέρ, για να τραβάμε φωτογραφίες και διάφορα άλλα ευτράπελα, είναι ο εύκολος δρόμος του λαϊκισμού που τίποτα, όμως, δεν μπορεί να τους προσφέρει και οι αγρότες αυτό το γνωρίζουν καλά.

Ο Πρωθυπουργός, Κυριάκος Μητσοτάκης, η Κυβέρνησή μας, αλλά και η ηγεσία του Υπουργείου Αγροτικής Ανάπτυξης και Τροφίμων θα συνεχίσουν να εργάζονται με μεθοδικότητα μαζί με τους αγρότες μας, ώστε να δημιουργήσουμε το παρόν και το μέλλον του πρωτογενούς τομέα, ενός τομέα που θα αποτελεί κινητήριο δύναμη της ελληνικής οικονομίας, συνεκτικό κρίκο της ελληνικής κοινωνίας και κυρίαρχα ένα πεδίο παραγωγής πλούτου για τους ίδιους τους αγρότες. Θα τα καταφέρουμε όλοι μαζί, όπως ακριβώς τους αξίζει, γιατί αυτός είναι ο δρόμος. Άλλος δρόμος δεν υπάρχει.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Δίνουμε αμέσως τον λόγο στον Εισηγητή της Μειοψηφίας, τον κ. Γεώργιο Παπαηλιού.

**ΓΕΩΡΓΙΟΣ ΠΑΠΑΗΛΙΟΥ (Εισηγητής της Μειοψηφίας):** Κύριε Πρόεδρε, κυρίες και κύριοι συνάδελφοι, είναι αλήθεια, ότι η συζήτηση και η ψήφιση του νομοσχεδίου αρμοδιότητας του Υπουργείου Αγροτικής Ανάπτυξης και Τροφίμων στην Επιτροπή, με τη σημερινή να είναι η τελευταία, συμπίπτει με τις αγροτικές κινητοποιήσεις και βέβαια με τη συνάντηση των εκπροσώπων των αγροτών και κτηνοτρόφων με τον Πρωθυπουργό, στην οποία συνάντηση ο Πρωθυπουργός «σύρθηκε», εξ ανάγκης. Θα δούμε τα αποτελέσματά της και θα τα κρίνουμε.

Είναι γεγονός, ότι ο αγροτικός και κτηνοτροφικός κόσμος βρίσκεται σε αναβρασμό. Οι αγροτικές κινητοποιήσεις εξελίχθηκαν και εξελίσσονται σε πανελλαδική, αλλά και σε πανευρωπαϊκή κλίμακα και συντονισμένα, διότι «ο κόμπος έχει φτάσει στο χτένι». Είναι ζήτημα επιβίωσης για τον αγροτικό και κτηνοτροφικό κόσμο, για την ύπαιθρο. Θα έλεγα, λοιπόν, ότι το νομοσχέδιο, παρά το γεγονός ότι έχουν τεθεί τα ζητήματα της πρωτογενούς παραγωγής, δεν απαντά σε κανένα από αυτά. Δεν έχει αρχή, δηλαδή, μία κεντρική ιδέα και κατεύθυνση, στην οποία να κατατείνουν οι διατάξεις του. Ακόμη, όμως, και αν εκτιμηθεί, αυτό που ελέχθη από τον Πρόεδρο της Επιτροπής σε προηγούμενη συνεδρίαση, ότι είναι ένα ερανιστικό νομοσχέδιο που περιλαμβάνει ρυθμίσεις που αποσκοπούν στην επίλυση επιμέρους θεμάτων, στις ρυθμίσεις αυτές και στα επιμέρους θέματα δεν περιλαμβάνονται τα ζέοντα ζητήματα-αιτήματα των αγροτών και κτηνοτρόφων, έτσι όπως εμφανίζονται τον τελευταίο καιρό και κυρίως, σε ότι αφορά στο υπέρογκο κόστος παραγωγής.

Θα αναφερθώ σε δύο τρία επιμέρους ζητήματα, τα οποία έχουν, κατά την άποψη μας, σημασία και τα οποία προέκυψαν και από τη συζήτηση που έγινε, κατά την ακρόαση των φορέων, αλλά και από συζήτηση που είχαμε στην προηγούμενη συνεδρίαση με τον Υπουργό. Το πρώτο ζήτημα αφορά στον ΕΛΓΑ. Εμείς ως ΣΥΡΙΖΑ - Προοδευτική Συμμαχία, έχουμε προτείνει την άμεση τροποποίηση του θεσμικού πλαισίου, την αναθεώρηση του κανονισμού, που έχει αρχίσει και πολλά χρόνια, με την συμπερίληψη σε αυτόν -και αυτό προτείνουμε- νέων ασφαλιστικών κινδύνων, που συνδέονται με την κλιματική κρίση και οι οποίοι προκαλούν ζημίες και ασθένειες που πρέπει να καλυφθούν ασφαλιστικά, με τη θεσμοθέτηση υποχρεωτικών προκαταβολών για όλες τις ζημίες, τη διοικητική και τεχνολογική αναβάθμιση του Οργανισμού, την επαρκή στελέχωσή του με μόνιμο προσωπικό, κυρίως, επιστημονικό και τη θέσπιση δικαίων και πλήρων αποζημιώσεων.

Στο άρθρο 32, προβλέπεται ότι θα καταβληθεί όλη η αποζημίωση, μέχρι το καλοκαίρι σε κάποιους παραγωγούς και οι υπόλοιποι θα πληρωθούν, όταν ο ΕΛΓΑ εισπράξει την ειδική ασφαλιστική εισφορά του 2024, τον Οκτώβριο, όταν θα καταβληθεί και η πρώτη δόση των

ενισχύσεων από τον ΟΠΕΚΕΠΕ. Η ρύθμιση προωθείται, διότι οι προβλεπόμενες αποζημιώσεις, που θα κληθεί να καταβάλει ο ΕΛΓΑ για τις ασφαλιστικά καλυπτόμενες ζημίες, προϋπολογίζονται, περί τα 200 εκατ. ευρώ, ενώ τα ταμειακά διαθέσιμα του Οργανισμού δεν υπερβαίνουν τα 150 εκατ. ευρώ.

Σύμφωνα με τον ν.3877/2010, επρόκειτο να δοθεί ένα ποσοστό 65% - 70%, επί των αποζημιώσεων, ώστε μέχρι το καλοκαίρι να έχουν λάβει αναλογικά αποζημίωση όλοι οι ζημιωθέντες παραγωγοί. Με τη ρύθμιση που εισάγετε, τίθεται σε κίνδυνο η βιωσιμότητα του ΕΛΓΑ, καθώς με αυτή, επί της ουσίας, θα δανείζεται από μελλοντικές χρήσεις, ενώ η φιλοσοφία του νομοθέτη ήταν προς την αντίθετη κατεύθυνση. Για να δοθεί, λοιπόν, το 100%, θα έπρεπε να είχε βρεθεί τρόπος για τη διασφάλιση της οικονομικής επάρκειας του ΕΛΓΑ και να αντληθούν πόροι από τον προϋπολογισμό της Αγροτικής Ανάπτυξης, από το ΠΑΑ, και πάντως, να μην αντληθούν πόροι από το έτος 2024 γι’ αυτόν τον σκοπό. Και αυτό, διότι θα αφεθούν απλήρωτες οι ζημιές του 2024, τουλάχιστον, μέχρι τον Οκτώβριο. Αυτή είναι η πρώτη παρατήρηση.

Η δεύτερη παρατήρηση έχει να κάνει με τα αγροτικά τμήματα των επιμελητηρίων. Ενώ στην αρχή ο αγρότης περιλαμβανόταν στα μέλη των αγροτικών τμημάτων, στη συνέχεια, ο Υπουργός «αναδιπλώθηκε» και είπε, ότι σε αυτή την περίπτωση, οι αγρότες δεν θα αποτελούν μέλη αυτών των αγροτικών τμημάτων των επιμελητηρίων. Σε αυτή την περίπτωση προκαλείται σύγχυση, η οποία είναι απόρροια και του γράμματος και του πνεύματος του νομοσχεδίου και του συγκεκριμένου κεφαλαίου, ειδικότερα. Δεν είναι σαφές, αν στο αγροτικό τμήμα θα εγγράφονται αγρότες παραγωγοί ή μόνο τυποποίητες και μεταποιητές.

Θα σας εξηγήσω, ακριβώς, κύριε Υπουργέ. Η «αναδίπλωσή» σας, ότι δεν θα εγγράφονται αγρότες παραγωγοί, παρά μόνο μεταποιητές, δεν προσθέτει κάτι νέο, κάτι διαφορετικό, αφού αυτοί, ως βιοτέχνες, είχαν τη δυνατότητα να είναι μέλη των επιμελητηρίων. Μάλιστα, η σύγχυση επιτείνεται από τη ρύθμιση του άρθρου 53 του νομοσχεδίου, που αναφέρει ότι μπορεί να ανατεθεί στα επιμελητήρια η σύσταση, λειτουργία και διαχείριση ηλεκτρονικού μητρώου αγροτών, με σκοπό την καταγραφή των επαγγελματιών αγροτών και των αγροτικών εκμεταλλεύσεων, προς τον σκοπό της υποστήριξης της χάραξης της αγροτικής πολιτικής της χώρας. Διερωτώμεθα, θα υποστηρίζεται η χάραξη της αγροτικής πολιτικής, ερήμην των αγροτών, στο πλαίσιο της λειτουργίας των επιμελητηρίων, στα οποία οι αγρότες δεν θα μετέχουν;

Είναι προφανής ο πραγματικός σκοπός αυτής της διάταξης. Είναι η καταγραφή της αγροτικής παραγωγής και των αγροτικών εκμεταλλεύσεων, ώστε να είναι σε γνώση και υπό τον πλήρη έλεγχο των εμπορικών «καρτέλ», που αισχροκερδούν αυξάνοντας δύο και τρεις φορές την τιμή των αγροτικών κτηνοτροφικών προϊόντων από το χωράφι στο ράφι. Έτσι «συμπιέζεται» και θα «συμπιεστεί», ακόμη περισσότερο το εισόδημα των παραγωγών, εξαφανίζοντας ραγδαία τον αριθμό των αγροτικών εκμεταλλεύσεων και βέβαια, καθιστώντας απαγορευτική την κατανάλωση αγροτικών, κτηνοτροφικών προϊόντων, γαλακτοκομικών, λαχανικών και φρούτων, για τη μέση και τη λαϊκή οικογένεια.

Επειδή ελέχθη, προηγουμένως, ότι κάποια κόμματα, ίσως δεν αναφέρθηκε ρητά η Εισηγήτρια της Νέας Δημοκρατίας στον ΣΥΡΙΖΑ-Προοδευτική Συμμαχία, αν και άφησε κάποια υπονοούμενα, δεν έχουν συγκεκριμένες και κοστολογημένες προτάσεις, εγώ θα έλεγα ότι τέτοιες προτάσεις υπάρχουν, έχουν προβληθεί και έχουν κοστολογηθεί. Έχουν αναφερθεί καικαι αναφέρονται, εδώ και πάρα πολύ καιρό, από τον ΣΥΡΙΖΑ. Όμως είναι ένα επιχείρημα, που επαναλαμβάνει η κυβερνώσα παράταξη επανειλημμένως, ότι, δηλαδή, δεν υπάρχουν συγκεκριμένες προτάσεις. Και όχι μόνο αυτό, αλλά και χθες, κατά την επίσκεψή του στη Λάρισα, κατά το Περιφερειακό Συνέδριο του ΣΥΡΙΖΑ-Προοδευτική Συμμαχία, ο νέος Πρόεδρος του ΣΥΡΙΖΑ έκανε και δύο πολύ συγκεκριμένες προτάσεις, οι οποίες έχουν και έναν έντονα μεταρρυθμιστικό χαρακτήρα, παρά το γεγονός ότι η «μεταρρύθμιση», ως όρος και ως λέξη, έχει «κακοποιηθεί» από τη σημερινή Κυβέρνηση.

Θα έλεγα, όμως, ότι πρόκειται για τομή. Δηλαδή, αφενός η αξιοποίηση εκτάσεων που σήμερα δεν καλλιεργούνται, είτε είναι του δημοσίου, είτε ιδιωτών και η παραχώρηση της χρήσης τους σε αγρότες, ώστε να καλλιεργούνται, είναι μία πολύ συγκεκριμένη πρόταση που στηρίζεται στη διάταξη 18, παρ.4, του Συντάγματος. Η δεύτερη είναι η δημιουργία Τράπεζας Αγροτικών Πιστώσεων, που χρειάζεται επεξεργασία, χωρίς αμφιβολία, η οποία θα στηρίξει τον αγρότη που παραμένει «στην απέξω», σε σχέση με το τραπεζικό σύστημα, διότι είναι γνωστό, ότι μετά την κατάργηση της Αγροτικής Τράπεζας και το ξεπούλημά της από την Κυβέρνηση της Νέας Δημοκρατίας, αυτό το «αποκούμπι», αυτό το μέσο της πιστοδότησης, ώστε οι αγρότες να ασκούν την αγροτική τους δραστηριότητα, δεν υπάρχει.

Να τονίσω στο σημείο αυτό, ότι χρειάζεται, εκτός των άλλων, και ρύθμιση των αγροτικών οφειλών, ούτως ώστε να πάψει αυτός ο «βραχνάς» που ακολουθεί τους αγρότες μας, εδώ και πάρα πολλά χρόνια. Μία ρύθμιση, η οποία θα επιτρέψει στους αγρότες να καλλιεργήσουν τη γη τους απερίσπαστοι και κυρίως, προωθώντας και νέες καλλιεργητικές μεθόδους, αλλά και να μπορέσουν οι ίδιοι να επιβιώσουν.

Επομένως, το συγκεκριμένο νομοσχέδιο, για το οποίο θα τοποθετηθούμε αύριο στην Ολομέλεια με περισσότερες λεπτομέρειες, είναι ένα νομοσχέδιο που δεν απαντά στα τρέχοντα, στα ζέοντα, τα οποία, όμως, έχουν και μακροπρόθεσμο χαρακτήρα, προβλήματα της ελληνικής γεωργίας και κτηνοτροφίας.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Χνάρης.

**ΕΜΜΑΝΟΥΗΛ ΧΝΑΡΗΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινώντας την τοποθέτησή μου, δεν θα μπορούσα να μην αναφερθώ για τις αγροτικές κινητοποιήσεις. Οι αγρότες βρίσκονται στους δρόμους, γιατί κινδυνεύουν να χάσουν τη δυνατότητά τους να συνεχίσουν την παραγωγική τους διαδικασία. Με τις διαμαρτυρίες τους αναδεικνύουν τις δυσκολίες που αντιμετωπίζει ο πρωτογενής τομέας. Δυσκολίες που η ίδια η Κυβέρνηση σας, τα τελευταία πέντε έτη, αδυνατεί να επιλύσει. Οι εξαγγελίες σας αποτελούν ξεκάθαρα επικοινωνιακή διαχείριση πολιτικού κόστους και δεν επιλύουν, κατ’ ελάχιστον, τα προβλήματα που αντιμετωπίζουν οι αγρότες.

Και αυτό, γιατί δεν υπάρχει ένα συγκροτημένο και ολοκληρωμένο σχέδιο αγροτικής πολιτικής, που να ανταποκρίνεται στις σύγχρονες ανάγκες τους. Όπως έχουμε τονίσει, τόσο στις κοινοβουλευτικές μας παρεμβάσεις, όσο και κατά τις συνεδριάσεις της παρούσας Επιτροπής, ελλείπουν από μέρους σας, εκείνες οι νομοθετικές πρωτοβουλίες για την άμεση και ουσιαστική επίλυση των καίριων προβλημάτων του πρωτογενή τομέα. Αντί οι νομοθετικές πρωτοβουλίες να αφορούν την επίλυση ζητημάτων, όπως είναι η δυσβάσταχτη

αύξηση του κόστους παραγωγής, η ουσιαστική τροποποίηση της νέας ΚΑΠ, ο εκσυγχρονισμός του ΕΛΓΑ, η προστασία της αγροτικής γης και η ρύθμιση των «κόκκινων» δανείων, οι ελληνοποιήσεις προϊόντων, το ζήτημα των εργατών γης, με το παρόν νομοσχέδιο επιλύετε δευτερευούσης σημασίας ζητήματα και τακτοποιείτε διοικητικές εκκρεμότητες.

Η παράταξή μας, το ΠΑΣΟΚ, έχει καταθέσει στοχευμένες και ξεκάθαρες προτάσεις για την ανασυγκρότηση του πρωτογενή τομέα, όπως είναι η επαναδιαπραγμάτευση του σχεδίου της νέας Κοινής Αγροτικής Πολιτικής, με προτεραιότητα στην απλοποίηση των οικολογικών σχημάτων, έτσι ώστε να προσαρμοστεί στις πραγματικές ανάγκες του αγροτικού κόσμου. Η άμεση κατάργηση του ειδικού φόρου στο αγροτικό πετρέλαιο, η δημιουργία ενεργειακών κοινοτήτων αγροτών για μηδενισμό του κόστους ενέργειας, ο εκσυγχρονισμός του κανονισμού του ΕΛΓΑ για δικαιότερες αποζημιώσεις, η προστασία της αγροτικής γης από κατασχέσεις, καθώς, επίσης και η ρύθμιση «κόκκινων» δανείων, με σκοπό τη παροχή δεύτερης ευκαιρίας, σε εκείνους που αποδεδειγμένα δοκιμάστηκαν από την κρίση ή υπέστησαν καταστροφές για την εξασφάλιση της παραμονής τους στο επάγγελμα. Τέλος, η μόνιμη αυστηροποίηση, εντατικοποίηση των ελέγχων ελληνοποιήσεων και νοθείας αγροτικών προϊόντων για την προστασία καταναλωτών και παραγωγών.

Αναφορικά με το εν λόγω νομοσχέδιο, πρόκειται για ένα νομοσχέδιο, που αν και στον τίτλο του μιλά για την ενίσχυση του πρωτογενή τομέα, είναι ένα νομοσχέδιο που ρυθμίζει δευτερεύοντα ζητήματα και δεν περιλαμβάνει ουσιαστικά μέτρα για τους παραγωγούς. Οι διατάξεις του είναι αποσπασματικές, με κενά και ασάφειες. Επιπλέον, αρκετές έχουν εγείρει και σοβαρές αντιδράσεις φορέων, κατά το στάδιο της δημόσιας διαβούλευσης.

Θα επικεντρωθώ, κυρίως, στο κεφάλαιο για την οργάνωση ομαδικών χώρων σταβλισμού και βοσκήσιμων γαιών. Ειδικότερα, στα άρθρα, 3, 4 και 5, εξαντλούνται οι ορισμοί κτηνοτροφικής ζώνης, του κτηνοτροφικού πάρκου και του ομαδικού χώρου σταβλισμού. Δεν διευκρινίζεται ποιος θα είναι ο φορέας διαχείρισης των κτηνοτροφικών πάρκων, ούτε τι περιλαμβάνει. Τη σταβλισμένη, την ημιεκτατική ή την εκτατική κτηνοτροφία;

Σε ότι αφορά στα ζητήματα της ύδρευσης και λειτουργίας των κτηνοτροφικών εγκαταστάσεων, που εγκαθίστανται σε χώρους ομαδικού σταβλισμού, βάσει του άρθρου 5, δίνεται μία ευρεία εξουσιοδότηση στον Υπουργό, για να τα ρυθμίσει. Όμως το ερώτημα που τίθεται σε αυτή τη περίπτωση, είναι κατά πόσο είναι νομικά ορθό, ουσιώδη ζητήματα να μην έχουν συμπεριληφθεί στον νόμο και να αποτελούν, εκ των υστέρων, αντικείμενο νομοθετικής εξουσιοδότησης.

Επίσης, με το άρθρο 7, αν και αναθέτετε την εκπόνηση διαχειριστικών σχεδίων βόσκησης στις περιφέρειες της χώρας, ορίζετε χρονικό διάστημα ενός μηνός για την ανάρτηση των σχετικών διακηρύξεων. Διαφορετικά, τη διαδικασία την αναλαμβάνει εξ ολοκλήρου το Υπουργείο σας. Όμως, σε αυτή τη περίπτωση, το κρίσιμο είναι να εξασφαλιστεί η ολοκλήρωση έως το τέλος του 2025.

Επιπλέον, όπως διαπιστώνω από τις διατάξεις που αφορούν στον αλιευτικό κώδικα και τις υδατοκαλλιέργειες, είναι ξεκάθαρο, ότι τα παραπάνω δεν αποτελούν προτεραιότητα της Κυβέρνησης, καθώς δεν επιλύονται χρόνια προβλήματα, όπως είναι η επαναφορά των ερασιτεχνικών αδειών αλιείας, ο καθορισμός επαγγελματικών κριτηρίων και άλλα.

Ειδικότερα, το άρθρο 18, περί ίδρυσης, επέκτασης ή μετεγκατάστασης μονάδων υδατοκαλλιέργειας, έχει προξενήσει πολλές αντιδράσεις. Οι τελευταίες αφορούν, κυρίως, τον αποκλεισμό των δήμων και των τοπικών κοινωνιών από τη σχετική διαδικασία.

Το άρθρο 36, περιλαμβάνει αρκετές ασάφειες και πρέπει να γίνει ξεκάθαρο, ότι η γη υψηλής παραγωγικότητας συνιστά προτεραιότητα. Είναι σημαντικό, να μην αποτελέσει αντικείμενο άλλων επιδιώξεων και παράλληλα, να εξασφαλιστεί ο απαραίτητος χώρος ηλεκτρικής ενέργειας για τους αγρότες. Είναι γνωστό, ότι ένας κατ’ επάγγελμα αγρότης χάνει την αγροτική του ιδιότητα, όταν ξεπεράσει η επένδυσή του τα 500 κιλοβάτ. Παράλληλα, εσείς δίνετε τη δυνατότητα στους αγρότες να κατασκευάσουν φωτοβολταϊκές μονάδες έως ένα μεγαβάτ σε γη υψηλής παραγωγικότητας. Πώς γίνεται αυτό; Μάλλον, πρόκειται, για μία διάταξη που αφορά τους λίγους, καθώς ένας μέσος αγρότης αδυνατεί να ανταποκριθεί σε μία τέτοια επένδυση. Σε ποιους απευθύνεστε λοιπόν;

Κυρίες και κύριοι, για εμάς αποτελεί αναγκαιότητα η επαναδιατύπωση αυτού του άρθρου, για να διευκρινιστεί, ότι οι αγρότες θα δικαιούνται έως 500 κιλοβάτ και από εκεί και πάνω, έως το ένα μεγαβάτ θα αφορά, μόνο και αποκλειστικά, ομάδες παραγωγών και συνεταιρισμούς.

Ερωτήματα εγείρει και η διάταξη για την αποκομιδή και υγειονομική ταφή ζώων. Για ποιον λόγο μεταβιβάζεται αυτή η αρμοδιότητα στους δήμους; Πώς μπορούν οι μικροί δήμοι να υλοποιήσουν αυτό το έργο και να λειτουργήσουν μόνοι τους χώρους υγειονομικής ταφής, χωρίς τη βοήθεια της περιφέρειας και της κεντρικής διοίκησης; Υπάρχει σχεδιασμός για τη συνδρομή τους;

Ασάφειες υπάρχουν και στις διατάξεις για την ίδρυση των αγροτικών τμημάτων στα επιμελητήρια. Βάσει των Πρακτικών, κύριε Υπουργέ, μάς είπατε ξεκάθαρα, «ότι αφορά επιχειρήσεις που έχουν εμπορική και μεταποιητική δραστηριότητα, τυποποιητήρια, οι οποίες είναι, ήδη, εγγεγραμμένες στα επιμελητήρια». Έχουμε ζητήσει από την προηγούμενη συνεδρίαση της Επιτροπής, αυτό να διατυπωθεί ξεκάθαρα στο παρόν νομοσχέδιο και βλέπουμε ότι μέχρι στιγμής αυτό δεν έχει γίνει.

Επίσης, εννοείται ότι είναι προβληματική η ρύθμιση για το μητρώο αγροτών από τα Επιμελητήρια, καθώς, ήδη, υπάρχει μητρώο αγροτών στο Υπουργείο σας.

Ως προς την ψήφιση, επιφυλασσόμαστε για την Ολομέλεια.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Μεταξάς.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε.

Κύριοι της Κυβέρνησης, μπροστά σας έχετε έναν δρόμο. Στην αυριανή συνάντηση με τους εκπροσώπους των αγροτών, να έχετε συγκεκριμένο χρονοδιάγραμμα υλοποίησης των μέτρων στήριξης, των μέτρων επιβίωσης που διεκδικούν.

«Να υποσχόμαστε στους αγρότες τα πάντα όλα δεν είναι λύση», είπε πριν λίγο η Εισηγήτρια της Νέας Δημοκρατίας. Αν «τα πάντα όλα» είναι το αφορολόγητο πετρέλαιο, το πλαφόν στο ρεύμα, στα 0,7 ευρώ, οι αποζημιώσεις ώστε να μπορέσουν οι αγρότες να σπείρουν, να δουλέψουν και τα υπόλοιπα αιτήματα που θέτουν για την επιβίωσή τους οι αγρότες σε όλη την Ελλάδα, τότε πρέπει να απαντήσετε, γιατί δίνετε, πράγματι, τα πάντα όλα, στους μεγάλους ομίλους. Δισεκατομμύρια δίνετε στα «αρπακτικά» του πλούτου των αγροτών και των εργαζομένων.

Αλλά η αδυναμία σας να δώσετε, έστω και τα στοιχειώδη -πριν από λίγες ημέρες βουλευτή σας, σε τηλεοπτικό πάνελ, είπε ότι «αυτά θυμίζουν Οκτωβριανή Επανάσταση», παραλλαγή

παραλλαγή, δηλαδή, του «τα πάντα όλα», που λέτε τώρα- φανερώνει, ταυτόχρονα, ότι πρέπει τελικά, μέσα και μαζί με τον αγώνα για την επιβίωσή τους, στους αγρότες να δυναμώσει και η συζήτηση για την ανάγκη του άλλου δρόμου ανάπτυξης που προτείνει το Κ.Κ.Ε., ενός κράτους, μιας οικονομίας, που θα βάζει στο επίκεντρο την κάλυψη των κοινωνικών αναγκών, καταργώντας το καπιταλιστικό κέρδος.

Τα επιχειρήματά σας, λοιπόν, οι τακτικισμοί σας, η προσπάθεια συκοφάντησης, η καταστολή, η προσπάθειά σας να στρέψετε άλλα τμήματα του λαού, απέναντι στους αγρότες, με τη γνωστή τακτική, όχι μόνο τη δική σας, αλλά και όλων των κυβερνήσεων των προηγούμενων χρόνων, «έχουν πέσει στο κενό». Η Κοινή Αγροτική Πολιτική, «που πίνετε νερό στο όνομά της», η στρατηγική της «πράσινης» ανάπτυξης και οι άλλες στρατηγικές της Ευρωπαϊκής Ένωσης και των κυβερνήσεων, δεξιών, κεντροδεξιών, κεντροαριστερών, αριστερών, δηλαδή, οι σύγχρονοι δρόμοι για την ενίσχυση της κερδοφορίας των μεγάλων επιχειρηματικών ομίλων, αμφισβητούνται και μάλιστα, στον δρόμο. Και αυτό είναι που σας ανησυχεί, γιατί από τη μεριά σας είστε προσηλωμένοι στην προώθηση αυτής της «βάρβαρης» πολιτικής και δεν μπορείτε να κάνετε αλλιώς, καθώς η καπιταλιστική ανάπτυξη, περνάει μόνο μέσα από την καταστροφή, πρώτα και κύρια, των εργαζομένων, των αγροτών, γενικότερα των παραγωγών του πλούτου, και γι’ αυτό το σύστημά σας δεν παίρνει «γιατρειά», παρά μόνο ανατροπή.

Η προσήλωσή σας φαίνεται και στο παρόν νομοσχέδιο, τα άρθρα του οποίου αναλύσαμε σε προηγούμενη συνεδρίαση. Θα ήθελα να συνεχίσω από εκεί που σταματήσαμε, ώστε να καταγραφεί η τοποθέτηση του Κ.Κ.Ε. σε βασικά ζητήματα που διαπραγματεύεται το νομοσχέδιο, που, ασφαλώς, αφορούν και την επικαιρότητα. Όπως, για παράδειγμα, το άρθρο 32, που αφορά στις αποζημιώσεις για τις καταστροφές. Εδώ, κύριοι της Κυβέρνησης, θα επαναλάβουμε αυτό που είπαμε και στην αναλυτική μας τοποθέτηση στην πρώτη συνεδρίαση της Επιτροπής και γι’ αυτό που παλεύουν οι ίδιοι οι αγρότες: αποζημιώστε το 100% της ζημιάς και καταργείστε όλους τους «κόφτες» που έχετε βάλει και έχουν ως αποτέλεσμα να καταλήγουν «πετσοκομμένες» οι αποζημιώσεις στους αγρότες.

Ο Υπουργός, με αφορμή το ζήτημα αυτό, δήλωσε σε προηγούμενη συνεδρίαση της Επιτροπής, ότι είναι προφανές πώς ο κανονισμός του ΕΛΓΑ είναι παρωχημένος και χρειάζεται αναθεώρηση. Έτσι, βέβαια, γενικά και αόριστα, το έθεσε.

Βέβαια, είμαστε σε περίοδο κινητοποιήσεων και η Κυβέρνηση είναι προσεκτική στις εκφράσεις. Αυτό, όμως, δεν σημαίνει, ότι δεν έχει σχεδιασμό και μάλιστα αντιλαϊκό και στο ζήτημα του ΕΛΓΑ. Τα έχετε δηλώσει, εξάλλου, σε ανύποπτο χρόνο και εσείς και οι προκάτοχοί σας στο Υπουργείο.

«Η ιδιωτική ασφάλιση», έχετε πει, «στο γεωργικό ασφαλιστικό σύστημα αποτελεί προεκλογική δέσμευση της Ν.Δ.». Μάλιστα, είχατε συστήσει και ειδική μικτή επιτροπή «που διερευνούσε τις δυνατότητες εμπλοκής της ιδιωτικής ασφάλισης», όπου συμμετείχαν, όπως δηλώνατε και δήλωναν στελέχη της Κυβέρνησης, άνθρωποι από την ασφαλιστική αγορά, από ασφαλιστικές εταιρείες, ενώ είχατε συνδέσει τη διαδικασία σύνταξης αναλογιστικής μελέτης για τον ΕΛΓΑ, για τη βιωσιμότητά του, την εξυγίανση του Οργανισμού όπως λέγατε, «για να γίνει ελκυστικός ο ΕΛΓΑ προς τις εταιρείες». Αυτά είναι λόγια στελεχών της Κυβέρνησης, όπως και το ότι εξετάζετε μοντέλα, όπως αυτά της Ολλανδίας ή της Γαλλίας, όπου επιδοτείτε το ασφάλιστρο από τον Κρατικό Προϋπολογισμό.

Το πρόβλημά σας, λοιπόν, δεν είναι ότι δεν έχετε χρήματα, αλλά ότι είστε διατεθειμένοι να τα δώσετε απλόχερα σε έναν ιδιωτικοποιημένο ΕΛΓΑ, για να τα «ξεκοκαλίζουν» τα διάφορα «κοράκια» των ιδιωτικών ασφαλιστικών εταιρειών και ήδη, έχετε ξεκινήσει με την υποχρεωτική ασφάλιση κατοικίας, εγκαταστάσεων από φυσικές καταστροφές που προχωράτε.

Σε ότι αφορά στο άρθρο 34, προστίθεται διάταξη, που με κοινή υπουργική απόφαση θα καθορίζεται το πώς θα εισπράττεται η ειδική εισφορά στο γάλα. Η εισφορά αυτή είναι 0,75% στην, ανά κιλό, αξία του γάλακτος, που πληρώνεται, κατά 0,25% από τον παραγωγό κτηνοτρόφο και, κατά 0,50% από την επιχείρηση συγκέντρωσης μεταποίησης και εμπορίας γάλακτος. Λέμε ότι η εισφορά των κτηνοτρόφων πρέπει να καταργηθεί, γιατί αποτελεί ένα ακόμα «χαράτσι». Η αιτιολογική έκθεση επικαλείται, ότι με τη συγκεκριμένη προσθήκη θα υπάρχει δυνατότητα αναστολής της είσπραξης με κοινή υπουργική απόφαση, σε περιπτώσεις φυσικών καταστροφών ή άλλων εκτάκτων αναγκών. Αυτό, όμως, είναι υποκριτικό, γιατί σε αρκετές περιπτώσεις, οι κτηνοτρόφοι που έχουν πληγεί, όπως στη Θεσσαλία, δεν έχουν γάλα να πουλήσουν. Επομένως, δεν τους ενδιαφέρει καν η εισφορά. Αυτό, ασφαλώς, δεν αναγράφεται στο άρθρο, ενώ δίνεται η δυνατότητα να αποφασίζονται ζητήματα, σχετικά με την εισφορά, με απόφαση Υπουργού, κάτι με το οποίο, προφανώς, δεν συμφωνούμε.

Το άρθρο 28, αφορά τροποποίηση πάνω στην Οδηγία της Ε.Ε., σχετικά με τις λεγόμενες αθέμιτες εμπορικές πρακτικές στις σχέσεις, μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων. Καταργείται η εξαίρεση από την απαγόρευση αθέμιτων πρακτικών, σε περίπτωση που έχουν συμφωνηθεί, εκ των προτέρων. Προφανώς, δεν αλλάζει την ουσία της ευρωπαϊκής οδηγίας, που, εξάλλου, είχαμε καταψηφίσει, κατά την ενσωμάτωσή της το 2021. Εξάλλου, αυτές είναι οι οδηγίες και οι κανονισμοί, που έχουν οδηγήσει τους αγρότες σε ξεσηκωμό σε όλη την Ευρώπη. Όπως είχαμε πει και το 2021, αυτά τα μέτρα δεν εξυπηρετούν τίποτ’ άλλο, παρά την επιβολή γραπτών συμβάσεων που «δένουν» τον αγροτοπαραγωγό στο «άρμα» του μεγαλέμπορου ή του μεγαλοβιομήχανου.

Σε ότι αφορά στο άρθρο 35, σε σχέση με την υγειονομική ταφή ζώων και την εμπλοκή των δήμων, ο δήμος θα βρει τον χώρο. Το θέμα είναι ποιος θα κάνει το θάψιμο και τι θα γίνει, αν λόγω καταστροφής, ο χώρος καταστεί ακατάλληλος και ασφαλώς, όλη η διαδικασία θα γίνεται με ανάθεση σε ιδιώτες. Κατά τη γνώμη μας, τέτοιες διαδικασίες που αφορούν σε θανάτωση ζώων, αποκομιδή, υγειονομική ταφή και απολύμανση, θα μπορούσαν και θα έπρεπε να οργανώνονται από κρατικές δομές, στο πλαίσιο μιας συνολικότερης διαχείρισης.

Τέλος, τα άρθρα 47 έως 49, σε σχέση με το ΓΕΩΤΕΕ, αφορούν, κυρίως, τροποποιήσεις, σχετικά με τη συγκρότηση των πειθαρχικών συμβουλίων, πρωτοβάθμιου και δευτεροβάθμιου του ΓΕΩΤΕΕ, όπου διατηρείται το υφιστάμενο αρνητικό πλαίσιο και τροποποιείται σε πιο αντιδραστική κατεύθυνση. Μέχρι το 2017, η συγκρότηση των πειθαρχικών συμβουλίων του ΓΕΩΤΕΕ γινόταν μέσω της Γενικής Συνέλευσης των Αντιπροσώπων, αρμοδιότητα που πέρασε στο Συντονιστικό Συμβούλιο, Όργανο που αποτελείται από τα δεκαπέντε μέλη του Κεντρικού Διοικητικού Συμβουλίου και τρία μέλη από την Διοικούσα Επιτροπή κάθε Παραρτήματος. Βασική σκοπιμότητα αυτής της αλλαγής, ήταν η ουσιαστική κατάργηση της διεξαγωγής Γενικής Συνέλευσης, καθώς η εκάστοτε πλειοψηφία στο ΓΕΩΤΕΕ ήθελε και θέλει να αποφεύγει μαζικές διαδικασίες, όπου υπάρχει δυνατότητα να εκφραστεί κριτική και προς τη στάση του ΓΕΩΤΕΕ, αλλά και προς την κυρίαρχη πολιτική, ανεξάρτητα από το ποιος είναι, είτε στη διοίκηση του ΓΕΩΤΕΕ, είτε στην Κυβέρνηση.

Με το προτεινόμενο άρθρο 48, με την κατάργηση και της παρ.6, καταργείται, πλέον, κάθε σχετική αρμοδιότητα της Γενικής Συνέλευσης, δεδομένου, ότι η παρ.6 προέβλεπε, ότι η οριστική διαγραφή ενός μέλους ισχύει μόνο εάν επικυρωθεί από τη Γενική Συνέλευση. Η μέχρι το 2017 πρόβλεψη για ορισμό των πειθαρχικών οργάνων από τη Γενική Συνέλευση, διασφάλιζε, έστω ως έναν βαθμό, τη διεξαγωγή Γενικής Συνέλευσης, στην οποία τίθεντο, από τις παρατάξεις και τους αντιπροσώπους, γενικότερα ζητήματα. Η βασική σκοπιμότητα για ουσιαστική κατάργηση της Γενικής Συνέλευσης αποδεικνύεται από το γεγονός, ότι από το 2017 δεν έχει συγκλεισθεί καμία Γενική Συνέλευση. Η αιτιολογία που μπαίνει και στην αιτιολογική έκθεση, ότι για πρακτικούς λόγους, λόγω του μεγάλου αριθμού των αντιπροσώπων, είναι δύσκολη η σύγκληση Γενικής Συνέλευσης, μόνο ως πρόφαση μπορεί να χρησιμοποιηθεί.

Το ΓΕΩΤΕΕ, που εισπράττει από του γεωτεχνικούς εκατομμύρια ευρώ, 1,8 με βάση τον προϋπολογισμό για το 2024, έχει υποχρέωση να διεξάγει Γενικές Συνελεύσεις, ώστε να εκφράζονται τα μέλη του και θα μπορούσε, αν ήταν στη στόχευση των εκάστοτε διοικήσεων, να παίρνονται όλα τα πρακτικά μέτρα για τη διεξαγωγή. Θέση μας είναι, ότι πρέπει, η συγκρότηση των πειθαρχικών συμβουλίων να περάσει και πάλι στην αρμοδιότητα της Γενικής Συνέλευσης.

Κύριε Πρόεδρε, θα έχουμε τη δυνατότητα και στην αυριανή συζήτηση στην Ολομέλεια να αναπτύξουμε περαιτέρω τις θέσεις μας.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής**): Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε.

Κύριοι του Υπουργείου, κύριοι συνάδελφοι, σε ότι αφορά στα άρθρα έχουμε τοποθετηθεί ως «ΕΛΛΗΝΙΚΗ ΛΥΣΗ» και έχουμε εκφράσει την επιφύλαξή μας, τεκμερόμενοι και ανήσυχοι γι’ αυτή την αγροτική πολιτική, που, για μία ακόμη φορά, βλέπουμε ότι δεν επιλύει ουσιαστικά προβλήματα, ενώ τα πράγματα είναι πιο σοβαρά, απ’ ότι φαίνονται, και με όλες αυτές τις αγροτικές κινητοποιήσεις που είναι ένα πανευρωπαϊκό φαινόμενο πλέον. Υπάρχουν ζητήματα, τα οποία «λιμνάζουν» και δυστυχώς, έχουν γίνει ένα «καρκίνωμα» σε πάρα πολλά σημεία, το οποίο έχει κάνει «μεταστάσεις» στον αγροκτηνοτροφικό και στον αλιευτικό τομέα.

Γίνεται μία προσπάθεια σε ότι αφορά στα αγροτικά επιμελητήρια. Ο Υπουργός είπε ότι είναι κοστοβόρο να γίνει ένα «καθαρόαιμο» αγροτικό επιμελητήριο. Εμείς επιμένουμε ως «ΕΛΛΗΝΙΚΗ ΛΥΣΗ», ότι πρέπει να χωρίσουμε την ήρα από το στάρι, υπό την έννοια, ότι θα πρέπει και να κατοχυρώσουμε τους πραγματικούς αγρότες, αλλά και τα αγροτικά επιμελητήρια που μπορούν να αξιοποιηθούν και να εργαλοποιηθούν, προς όφελος του αγρότη.

Θα πρέπει να πούμε κατάματα την αλήθεια στους αγρότες, ότι από τη στιγμή που έχουμε ψηφίσει τη Συνθήκη GATT, γίνονται αθρόες εισαγωγές, ανεξέλεγκτες από τρίτες χώρες, με αποτέλεσμα η ελληνική παραγωγή να παραμένει και να σαπίζει στις αποθήκες, στα όρια ενός σκληρού και στείρου αθέμιτου ανταγωνισμού. Η Ευρώπη κώφευε, όλα αυτά τα χρόνια

χρόνια, ακολουθώντας μία πολιτική να διαλύσουμε παραδοσιακές αγροτικές καλλιέργειες, όπως είναι τα σιτηρά, το βαμβάκι, το τριφύλλι, προκειμένου να γίνονται εισαγωγές από τρίτες χώρες. Γι’ αυτό φθάσαμε στο σημείο μηδέν σήμερα, όπου οι αγρότες δεν μπορούν να διαθέσουν την αγροτική τους παραγωγή.

Αν το Υπουργείο θέλει πραγματικά να κάνει τομές, σε αυτό που λέγεται αγροτικός χώρος, θα πρέπει, επιτέλους, να φέρει έναν ουσιαστικό νόμο, που θα κατοχυρώνει τους αγροτικούς συνεταιρισμούς και όχι απλά μία ακόμη τροποποίηση καταστατικού, διότι εδώ που φθάσαμε, φθάσαμε επειδή διαλύσαμε τους αγροτικούς συνεταιρισμούς. Σε αυτό, βέβαια, οι ίδιοι οι αγροτικοί συνεταιρισμοί έχουν μεγάλο μερίδιο ευθύνης για το πώς διαχειρίστηκαν όλη την παραγωγή που είχαν.

Υπάρχει ένα έγγραφο από δεκαέξι αγροτικούς συνεταιρισμούς, εδώ και πάρα πολύ καιρό, που αφορά και τον κ. Αυγενάκη, αλλά και άλλα Υπουργεία, για να γίνει επιτέλους μία διυπουργική συνάντηση. Όμως, κύριε Υπουργέ, θα πρέπει να αφουγκραστείτε δεκαέξι μεγάλους αγροτικούς συνεταιρισμούς. Δεν αφορά μόνο το Υπουργείο Αγροτικής Ανάπτυξης, αφορά και το Υπουργείο Εργασίας, αφορά και άλλα Υπουργεία.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων)**: Συγνώμη, αυτό αφορά άλλη συνάντηση, πέρα από την αυριανή;

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ -ΚΥΡΙΑΚΟΣ** **ΒΕΛΟΠΟΥΛΟΣ»):** Ναι, άλλη συνάντηση.Θέτουν, επί τάπητος, ουσιαστικά προβλήματα αυτοί οι δεκαέξι αγροτικοί συνεταιρισμοί.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Από που είναι αυτοί;

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ** **ΒΕΛΟΠΟΥΛΟΣ»):** Απ’ όλη την Ελλάδα.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Έχετε το έγγραφο;

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ -ΚΥΡΙΑΚΟΣ** **ΒΕΛΟΠΟΥΛΟΣ»):** Το είχα το έγγραφο, αλλά το έχω προσκομίσει σε Επίκαιρη Ερώτηση στον κ. Άδωνι Γεωργιάδη, αλλά μπορούμε να το βρούμε. Είναι ένα επίσημο έγγραφο, που απευθύνεται σε πολλά Υπουργεία.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Να το καταθέσετε στον Υπουργό.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ -** **ΚΥΡΙΑΚΟΣ ΒΕΛΟΠΟΥΛΟΣ»)**: Άρα, λοιπόν, αν μιλούμε για ουσιαστικές τομές στον αγροτικό τομέα η δική μας προτροπή, ως «ΕΛΛΗΝΙΚΗ ΛΥΣΗ, το έχουμε πει πολλές φορές, είναι η αλλαγή του νόμου στη γεωθερμία. Δεν μπορεί η γεωθερμία να θεωρείται μεταλλευτική δραστηριότητα. Πρέπει να γίνει ΑΠΕ. Πρέπει να γίνει ανανεώσιμη πηγή, για να μπορούν, τουλάχιστον, να οραματίζονται μελλοντικά οι αγρότες και οι κτηνοτρόφοι, ότι θα πάνε σε θερμοκήπια.

Δεν μπορεί σήμερα να «τρέχει» το Πρόγραμμα Αγροδιατροφής, το Horizon Europe, και να μην ακούμε καμία πρόταση για την τυποποίηση των αγροτικών προϊόντων.

Θέλουμε να δημιουργήσουμε μία πρότυπη κτηνοτροφία με κτηνοτροφικές ζώνες. Το θεωρώ καλό, από την άλλη, όμως, όταν στο θέμα της χρήσης των βοσκοτόπων δεν μπαίνουν ιδιαίτερα χαρακτηριστικά, ανά περιφέρεια, αυτό δεν έχει νόημα. Είναι κάτι που το παραδέχθηκαν οι προκάτοχοί σας και είπαν ότι θα πάει με τα ιδιαίτερα χαρακτηριστικά, άλλο η Μακεδονία, άλλο η Στερεά, άλλο η Ήπειρος, η Θεσσαλία, η Κρήτη, κ.λπ.. Δεν μπορεί a priori να τα ισοπεδώνεις όλα, όταν δεν έχει επιλυθεί ακόμη το θέμα των βοσκοτόπων. Δεν έχουμε επιλύσει και το θέμα της επιδότησης κάποιων ζώων, όπως είναι η μοσχίδα αντικατάστασης και υπάρχει ανησυχία από τους κτηνοτρόφους, σε ότι αφορά στην πάχυνση μοσχαριών, καθώς θα γίνεται εισαγωγή απ’ έξω, -ευτυχώς δεν έχει γίνει ακόμη- με 150 ευρώ επιδότηση σε κάθε μοσχάρι. Είναι ανησυχίες κτηνοτρόφων και από τη δική μου περιοχή, τις Σέρρες.

Επίσης, δεν μπορεί σήμερα να μην έχουν πληρωθεί κτηνοτρόφοι για άλλες ασθένειες που μαστίζουν τα κοπάδια, όπως είναι, εκτός από τον καταρροϊκό πυρετό, η γαστρινώδης μαστίτιδα, και να μην μπορούν να θεραπεύσουν «πληγές» του παρελθόντος. Δεν νοείται σήμερα αγρότες, οι οποίοι μπήκαν σε ένα δειγματοληπτικό έλεγχο από το 2019 και ήταν σύννομοι, να μην έχουν πληρωθεί ακόμη από τότε. Πώς θα πληρώσουν τις υποχρεώσεις τους; Πρόκειται για γραφειοκρατικές αγκυλώσεις.

Να δούμε, όμως, τι θα γίνει και στην αυριανή συνάντηση του Πρωθυπουργού με τους αγρότες. Νομίζουμε ότι θα είναι σισύφειος η προσπάθεια, γιατί δεν μπορεί με τη νέα ΚΑΠ να προστατευθούν τα συμφέροντα των Ελλήνων αγροτών και κτηνοτρόφων. Το ξέρουν αυτό στο Υπουργείο, αφού και οι ίδιοι δεν μπορούν να ερμηνεύσουν τη νέα ΚΑΠ. Κάθε εβδομάδα, έχουμε νέες διευκρινιστικές εγκυκλίους, με όρους, όπως «αναδιανεμητική».

Άρα, δεν μπορεί σήμερα να μπαίνουν έντεκα νέα περιβαλλοντικά προγράμματα και να αποκλείουμε τους, ήδη, ενταγμένους σε αυτά. Πρέπει να δημιουργήσουμε ανταγωνιστικά πρότυπα σε νέες καλλιέργειες. Εδώ δεν έχουμε λύσει ακόμη τον πεπαλαιωμένο νόμο της γεωθερμίας και δεν μπορεί ο άλλος να «χτυπήσει» μία γεώτρηση, γιατί πρέπει να πάρει άδεια από το ΙΓΜΕ. Αυτό, κύριε Πρόεδρε, προσέξτε το και για τη Μαγνησία, απ’ όπου είστε, για να κάνω γεώτρηση και να βγάλω ζεστό νερό, για να κάνω θερμοκήπιο, θα πάω στο Ινστιτούτο Γεωλογικών και Μεταλλευτικών Ερευνών; Τραγελαφικό δεν είναι;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Δυστυχώς, δεν έχουμε γεωθερμία στη Μαγνησία, μακάρι να είχαμε.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Έχουμε εμείς, έχει η Εύβοια, έχουν πολλές περιοχές, αλλά αντιλαμβάνεστε, ότι αυτό δεν είναι λογικό.

Άρα, αν θέλουμε να μιλάμε για έναν αγροκτηνοτροφικό και αλιευτικό τομέα, πρέπει να δούμε τι ισχύει. Δεν γίνεται σήμερα να μιλάμε μόνο για φωτοβολταϊκά, όταν ο ίδιος ο μεγάλος αγροτικός συνεταιρισμός Λειβαδιάς έβγαλε ότι 3.500 αιτήσεις για φωτοβολταϊκά είναι έκνομες, γιατί δεν είχαν προσκομίσει τίτλους ιδιοκτησίας και «έτρεχαν» μετά.

Όλα αυτά, λοιπόν, φέρνουν σε ανησυχία τους αγρότες. Δεν γίνεται να πορευθούν αισιόδοξα οι αγρότες για το μέλλον με αυτή τη στρατηγική, όταν συρρικνώνεται και άλλο ο αγροτικός πληθυσμός, ενώ οι καλλιεργήσιμες εκτάσεις στερούνται της ευφορίας του εδάφους, λόγω των φωτοβολταϊκών πάρκων. Κάποιοι είπαν, μεταξύ αυτών και η Κυβέρνηση, όπως και άλλες ευρωπαϊκές κυβερνήσεις, ότι θα δοθούν πίσω καλλιεργήσιμες εκτάσεις που ήταν σε αγρανάπαυση. Όταν, όμως, τα προγράμματα απονιτροποίησης και στη Θεσσαλία δεν πέρασαν, ως θα έπρεπε, αντιλαμβάνεστε ότι έχουμε να επιλύσουμε και τέτοιου είδους ζητήματα.

Το μεγάλο μπέρδεμα είναι, ότι δεν μπορεί ο αγρότης να είναι επιχειρηματίας. Ο αγρότης είναι παραγωγός, δώστε του τα εργαλεία, τα εχέγγυα, για να πάει σε μία συστηματική και οργανωμένη παραγωγή και από εκεί και πέρα, ο συνεταιρισμός είναι αυτός που έχει τον ρόλο του σωστού διαπραγματευτή, διαμεσολαβητή, για να μπορέσει κάποια στιγμή να πετύχει τις καλύτερες τιμές. Αλλά αγροτικούς συνεταιρισμούς ευέλικτους, όχι με

τις «αμαρτίες» και τις «ατασθαλίες» του παρελθόντος. Η ισχύς εν τη ενώσει, που είναι και το συνεργατικό κίνημα και η φιλοσοφία του, εδώ και πάρα πολλά χρόνια, κάτι, όμως που δεν γίνεται, καθώς αυτή η Κυβέρνηση από το 2019-2020 δίνει τη δυνατότητα σε ιδιώτη να συμμετέχει σε Δ.Σ. συνεταιρισμού, ο οποίος μπορεί να είναι ανταγωνιστής και να έχει δικαίωμα με την ψήφο του να καθορίζει αποφάσεις του Δ.Σ.. Δεν γίνεται αυτό, είναι απλή λογική. Οι αγροτικοί συνεταιρισμοί χρωστάνε, έχουν υποθηκευμένα κτίρια στην τότε Αγροτική Τράπεζα, νυν Τράπεζα Πειραιώς, και δεν έχει επιλυθεί ακόμη το ζήτημα. Πρέπει να καταλάβουν όλοι, ότι χωρίς συνεταιρισμούς θα διασπάται ο αγρότης.

Σε ότι αφορά στο αγροτικό πετρέλαιο, πρέπει να υπάρχει ειδικό κονδύλιο στον Κρατικό Προϋπολογισμό, θέλοντας και μη. Οι Γερμανοί βγήκαν στους δρόμους για τα 0,21 ευρώ στο diesel που πάει να τους κόψει ο Σούλτς την επόμενη τριετία και εμείς εδώ το βιώνουμε σε καθημερινό επίπεδο. Δεν γίνεται έτσι ο αγρότης να ελπίζει.

Στον αντίποδα, βέβαια, υπήρχαν και οι αγρότες, οι οποίοι δεν διαχειρίστηκαν σωστά τις επιδοτήσεις, όλα αυτά τα χρόνια, ενώ υπήρχαν αγρότες που πήραν μεγάλες επιδοτήσεις. Αυτό, όμως, είναι ένα κομμάτι του αγροτικού πληθυσμού. Δεν μπορεί σήμερα να μιλάμε για προώθηση του αγροτικού τομέα, όταν δεν έχουμε βάλει τι σωστές βάσεις. Δηλαδή, τι να πεις στον αγρότη σήμερα; Κλείσαμε εδώ τα εργοστάσια ζάχαρης, αλλά στο Βελιγράδι με το ίδιο καθεστώς λειτουργούν. Εδώ, όμως, χάθηκαν θέσεις εργασίας, οι τευτλοεξαγωγείς είναι σε απόγνωση και το αποτέλεσμα είναι να υπάρχει και συρρίκνωση του αγροτικού πληθυσμού και αβεβαιότητα.

Δεν γίνεται, επίσης, σήμερα να μειώνεται ο ΦΠΑ στις ζωοτροφές στο 6% και από την άλλη, η παράδοση του γάλακτος να είναι στο 13%. Βάζουμε, δηλαδή, τον αγρότη σε μία περιπέτεια λογιστικού χαρακτήρα. Ο σκοπός είναι να βοηθήσουμε τον αγρότη στην απλοποίηση γραφειοκρατικών αγκυλώσεων.

Δεν γίνεται σήμερα να μην τροποποιηθεί ο κανονισμός του ΕΛΓΑ, ενώ υπάρχει η αγωνία του αγρότη, κύριε Υπουργέ, για την αύξηση του ασφαλίστρου, αλλά και για το ηλικιακό όριο, το οποίο, αυτή τη στιγμή, και βιολογικά για την Ελληνίδα αγρότισσα είναι μεγάλο, γιατί δεν μπορεί σε αυτή την ηλικία να προσφέρει. Θα μου πείτε, βέβαια, ότι πρέπει να καταβάλλονται τα ασφάλιστρα. Φυσικά, αλλά λελογισμένα, με βάση κάποιες παραγωγές και εισοδήματα, για να υπάρχει μία δίκαιη κατανομή.

Αυτή τη στιγμή, οι αγρότες, οι κτηνοτρόφοι και οι αλιείς είναι στο περιθώριο και δη οι αγρότες. Στους δρόμους δεν βγήκαν έτσι και το ξέρετε πολύ καλά. Με το να βγάζουμε εμείς αυστηρούς νόμους, γιατί και η παρακώλυση συγκοινωνίας είναι παράνομη κίνηση, δεν επιλύεται το πρόβλημα, ούτε ξαφνικά οι αγρότες είπαν ότι δεν έχουν καλλιεργητική περίοδο και θα βγουν στους δρόμους.

Ανακεφαλαιώνοντας, προτείνουμε αναθεώρηση της ΚΑΠ, αλλαγή Κανονισμού του ΕΛΓΑ, αλλαγή του νόμου για τη γεωθερμία, μείωση του ΦΠΑ και στην παράδοση του γάλακτος και, τουλάχιστον, δυνατούς, ισχυρούς συνεταιρισμούς. Και ας ξεκινήσει τώρα μία συζήτηση με διϋπουργικό χαρακτήρα, εάν χρειαστεί, με όλα τα εμπλεκόμενα Υπουργεία, εάν θέλουμε η Ελλάδα να μπορεί να αντιμετωπίσει τις προκλήσεις των καιρών, γιατί τώρα θα καταλάβει και η υπόλοιπη γηραιά τα λάθη της νέας ΚΑΠ, που από τη δεκαετία του ΄80 ψήφισε τη Συνθήκη GAΤΤ. Σήμερα οι Γερμανοί, οι Ολλανδοί και οι Βέλγοι αγρότες θα είναι στους δρόμους. Και με τη φορολόγηση των επιδοτήσεων και με την έλλειψη φυτοϋγειονομικού ελέγχου και με την έλλειψη θέσπισης διοξειδίου του άνθρακα στα σύνορα, που έχουμε δικαίωμα να το κάνουμε, δεν θα μπορέσουμε να προστατεύσουμε την

εγχώρια ελληνική παραγωγή, όπως με εκκρεμότητες και δηλώσεις και από πλευράς ΟΣΔΕ και μέσω ενός ΟΠΕΚΕΠΕ, ο οποίος δεν έχει εύρυθμη λειτουργία για τους λόγους, που έχουμε αναφέρει. Προκοπή έτσι δεν υπάρχει.

Άρα, θέλει έναν στρατηγικό σχεδιασμό με απώτερο σκοπό την επόμενη, τουλάχιστον, πενταετία να προλάβουμε το πρόγραμμα για την αγροδιατροφή που «τρέχει» και να βάλουμε, επτέλους, τις σωστές βάσεις. Γι’ αυτό κρατάμε επιφυλάξεις και ας κάνουμε έναν σοβαρό στρατηγικό σχεδιασμό για τον αγροκτηνοτροφικό τομέα.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Τον λόγο έχει ο κ. Ζεϊμπέκ.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η συζήτηση για το νομοσχέδιο που περνάει στην Επιτροπή, γίνεται στη «σκιά» της αυριανής συνάντησης του Πρωθυπουργού με τους αγρότες. Οι αγρότες με τον αγώνα τους, πιστεύοντας στο δίκαιο των αιτημάτων τους, απαίτησαν, επέβαλαν και κέρδισαν αυτή τη συνάντηση, γι’ αυτό καλό θα ήταν να μην συμπεριφέρεται ο Πρωθυπουργός λες και κάνει κάποια χάρη στους αγρότες που ήθελαν αυτή τη συνάντηση. Ως «ΝΕΑ ΑΡΙΣΤΕΡΑ» φοβόμαστε πώς, για άλλη μια φορά, η Κυβέρνηση επενδύει στην επικοινωνιακή διαχείριση και όχι στην ουσία που είναι η αντιμετώπιση των προβλημάτων του αγροτικού κόσμου στη ρίζα.

Από την πρώτη στιγμή της συζήτησης αυτού του νομοσχεδίου, επισημάναμε πώς σήμερα βρισκόμαστε αντιμέτωποι, όχι με κάποιες εθνικές κινητοποιήσεις των αγροτών, όπως τις χαρακτηρίζουν τα μέσα ενημέρωσης, αλλά με το ζήτημα της στρατηγικής επιβίωσης των αγροτών της ίδιας ελληνικής υπαίθρου. Η ελληνική ύπαιθρος βιώνει σήμερα συνθήκες ερημοποίησης. Μόλις το 2,6% είναι το ποσοστό των νέων αγροτών που εμπλέκονται στην παραγωγή και είναι από τα χαμηλότερα στην Ευρώπη.

Εσείς αρνείστε να δείτε το πρόβλημα και επιχειρείτε να «εγκλωβίσετε» τη συζήτηση στο επίπεδο της διαχείρισης ή της ανακύκλωσης κάποιων επιδομάτων. Δεν κάνετε τίποτα για να μειώσετε το κόστος παραγωγής που έχει φθάσει σε δυσθεώρητα ύψη. Αδιαφορείτε για το ενεργειακό κόστος, για το πανάκριβο πετρέλαιο, για τα αγροεφόδια. Δεν κάνετε τίποτα για το αγροτικό εισόδημα που μειώνεται, για την προστασία της περιουσίας των παραγωγών από τα funds, για τα φαινόμενα αισχροκέρδειας και παράνομων ελληνοποιήσεων που έχουν κατακλύσει την αγορά. Αδιαφορείτε και εμπαίζετε αγρότες και κτηνοτρόφους.

Τι να πρωτοπεί κανείς; Για τις δυσλειτουργίες, για παράδειγμα, στον ΟΠΕΚΕΠΕ και στον ΕΛΓΑ; Χαρακτηριστικό παράδειγμα είναι οι ελαιοπαραγωγοί στον Έβρο, που είναι και η πατρίδα του Υφυπουργού, που έξι μήνες μετά τις πυρκαγιές του καλοκαιριού που κατέκαψαν τα πάντα, δεν τους έχετε δώσει, ούτε την ελάχιστη προκαταβολή της αποζημίωσης που δικαιούνται. Το ίδιο και οι μελισσοκόμοι της Θράκης που τους έχετε αφήσει στο έλεος.

Ακόμα και στην πρόσφατη Επίκαιρη Ερώτηση, που σας κατέθεσε ο Πρόεδρος της «ΝΕΑΣ ΑΡΙΣΤΕΡΑΣ» για το παρόν και το μέλλον της Θεσσαλίας μετά τις πλημμύρες, βιάστηκε ο Πρωθυπουργός να εξαγγείλει δεύτερο γύρο αποζημιώσεων, ενώ, στην πραγματικότητα, πολλοί δικαιούχοι δεν έχουν λάβει, μέχρι σήμερα, ούτε καν τις πρώτες αποζημιώσεις. Δεν τιμούν κανέναν αυτά τα φαινόμενα. Δείχνουν μόνο πώς αντιμετωπίζετε το θέμα του πρωτογενούς τομέα, με μία απίστευτη ελαφρότητα, ενώ αφορά το μέλλον της χώρας. Πόσο μάλλον, σήμερα που βρισκόμαστε στην εποχή της κλιματικής κρίσης. Σήμερα, θα έπρεπε να συζητάμε για την επισιτιστική μας ασφάλεια ως χώρα, για τη μείωση της εξάρτισης από τις εισαγωγές σε ενέργειας, σε τρόφιμα και σε εφόδια.

Κυρίες και κύριοι Βουλευτές, το νομοσχέδιο που φέρνει η Κυβέρνηση, από την πρώτη στιγμή, το χαρακτηρίσαμε ανεπίκαιρο και μακριά από τις πραγματικές ανάγκες αγροτών, παραγωγών και κτηνοτρόφων.

Αντί να συζητάμε σήμερα την ανάγκη άμεσης αναθεώρησης του Εθνικού Στρατηγικού Σχεδίου για την εφαρμογή της νέας Κοινής Αγροτικής Πολιτικής (ΚΑΠ), με μέτρα που θα υπηρετούν ένα σχέδιο στήριξης της παραγωγής, συζητάμε για το πώς θα μπουν φωτοβολταϊκά σε γη υψηλής παραγωγικότητας. Τέτοιες είναι οι ρυθμίσεις που φέρνετε προς ψήφιση και αναφέρομαι στο άρθρο 36.

Αντί να συζητάμε σήμερα για την άμεση αλλαγή του κανονισμού του ΕΛΓΑ, ώστε να καλύπτονται και τα νέα δεδομένα της κλιματικής χρήσης, με γενναία αύξηση της κρατικής χρηματοδότησης, συζητάμε για το πώς θα παραδώσουμε τον αλιευτικό τουρισμό στα συμφέροντα των υδατοκαλλιεργητών.

Εμείς στο άρθρο 32, ζητάμε την αύξηση της κρατικής επιχορήγησης στον ΕΛΓΑ, με βάση και το παράδειγμα της Κύπρου, όπου όσες είναι οι ασφαλιστικές εισφορές, τόση είναι και η κρατική συμμετοχή. Έχετε καταθέσει τέτοιο αίτημα στην Ευρωπαϊκή Ένωση, κύριε Υπουργέ;

Αντί να συζητάμε για φθηνό αφορολόγητο αγροτικό πετρέλαιο για τους αγρότες, όπως δίνετε στο μεγάλο κεφάλαιο ή για το τι θα γίνει για το μέλλον των Γενικών Οργανισμών Εγγείων Βελτιώσεων (ΓΟΕΒ) και των Τοπικών Οργανισμών Εγγείων Βελτιώσεων (ΤΟΕΒ), που εσείς οι ίδιοι «πνίξατε» στα χρέη με τους υπέρογκους λογαριασμούς ρεύματος, φέρνετε προς ψήφιση μέτρα «άχρωμα» και «άοσμα», μακριά από τις πραγματικές ανάγκες των παραγωγών.

Επιτρέψτε μου, να αναφερθώ και στη λειτουργία των κτηνοτροφικών πάρκων και στον ομαδικό σταβλισμό. Σωστά παραχωρείται η αρμοδιότητα στις περιφέρειες. Πρέπει να δούμε, όμως, τι έχει γίνει, μέχρι σήμερα, με τα διαχειριστικά σχέδια βόσκησης, ειδικά για τον ομαδικό σταβλισμό, επειδή, ιδιαίτερα, οι κτηνοτρόφοι της Θράκης, έχουν, κατά το παρελθόν, απειληθεί με ζωονόσους και επειδή, με βάση την κοινοτική ρύθμιση, αν ένα ζώο νοσήσει τότε, αυτομάτως, θα πρέπει να θανατωθεί όλο το κοπάδι, θα πρέπει εδώ ο νομοθέτης να είναι, εξαιρετικά, προσεκτικός.

Κλείνοντας, για εμάς στη «ΝΕΑ ΑΡΙΣΤΕΡΑ», το μέλλον των αγροτών, των κτηνοτρόφων, των παραγωγών, θα έπρεπε να είναι απόλυτη προτεραιότητα σε όποιο βήμα σχεδιάζει η Κυβέρνηση για το μέλλον, για το από εδώ και πέρα. Αυτό που διακυβεύεται, πλέον, είναι η ίδια η επιβίωση των αγροτών και της περιφέρειας της χώρας μας. Βλέπουμε την Κυβέρνηση να μην δείχνει να συμμερίζεται και να αντιλαμβάνεται αυτούς τους κινδύνους, αλλά να επιχειρεί να επενδύσει, για μία ακόμη φορά, στην επικοινωνιακή διαχείριση, αντιμετωπίζοντας τους αγρότες και τους κτηνοτρόφους, περίπου, ως ιθαγενείς, που θα τους μοιράσει «καθρεφτάκια».

Επειδή για εμάς αυτή η χώρα δεν μπορεί να υπάρξει, χωρίς τον πρωτογενή τομέα, χωρίς να παράγει, χωρίς τους ανθρώπους του μόχθου, εδώ θα είμαστε να σας αποτρέψουμε απ’ αυτά τα σχέδια.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ.

Κύριε Πρόεδρε, κύριε Υπουργέ, κυρίες και κύριοι συνάδελφοι, έπειτα από τη μακροσκελή ακρόαση των φορέων και αφού ακούσαμε όλες τις απόψεις, αλλά και τους σχολιασμούς των άρθρων, δεν βλέπουμε πουθενά διατάξεις που να ταιριάζουν με τον τίτλο του νομοσχεδίου, σχετικά με την τόνωση της αγροτικής ανάπτυξης. Θεωρώ πώς αυτός είναι και ο λόγος που οι αγρότες είναι ακόμα στις εθνικές οδούς, σχεδιάζοντας πιθανή κλιμάκωση των μπλόκων. Ελπίζω ότι αύριο με τη συνάντηση, δεν θα μείνουμε μόνο στις υποσχέσεις της Κυβέρνησης, αλλά θα υλοποιηθούν και κάποια από τα μέτρα, τουλάχιστον, από τα δίκαια αιτήματα που ζητάνε οι αγρότες.

Σίγουρα, στο παρόν νομοσχέδιο υπάρχουν θετικές διατάξεις, αλλά, για παράδειγμα, οι αποζημιώσεις στο 100% είναι αναγκαίες για την επιβίωση του αγροτικού και κτηνοτροφικού κόσμου. Δεν είναι αναπτυξιακό μέτρο.

Τα βασικά προβλήματα των αγροτοκτηνοτρόφων είναι η εναντίωση της Ευρωπαϊκής Ένωσης με τη δραστηριότητά τους, με ανόητα προσχήματα, ότι τα ζώα παράγουν αέρια του θερμοκηπίου και θα καταστραφεί ο κόσμος εξαιτίας τους και έτσι μειώνει τα αντίστοιχα κονδύλια.

Ακόμα, πώς θα υπάρξει ανάπτυξη στον κλάδο, όταν εγώ που είμαι ένας αγρότης, δίνω στον μεσάζοντα το προϊόν μου με 0,45 ευρώ το κιλό και πάω στο σούπερ μάρκετ και το βρίσκω με 4 και 5 ευρώ το κιλό; Ποια ανάπτυξη να δούμε, όταν υπάρχει τέτοια ασυδοσία στην αγορά; Με τι κίνητρο να συνεχίσει να δουλεύει κάποιος, όταν τούς κυνηγάνε τα funds, για να τούς πάρουν περιουσίες, μέσω του «εγκληματικού» σχεδίου «ΗΡΑΚΛΗΣ», που θέσπισε ο ΣΥΡΙΖΑ και εφάρμοσε η Νέα Δημοκρατία; Για ποια αναπτυξιακή πολιτική μιλάμε, όταν στο Χρηματιστήριο Ενέργειας, που πάλι θέσπισε ο ΣΥΡΙΖΑ και εφαρμόζει πιστά η Νέα Δημοκρατία, έχει «εκτοξευτεί» το κόστος της ενέργειας, λόγω ανόητων επιλογών και της Ευρωπαϊκής Ένωσης να γίνεται η τιμολόγηση στο οριακό κόστος; Για ποια αναπτυξιακή πολιτική μιλάμε;

Σε συζήτηση που είχα πρόσφατα με αγρότη, μού είπε, ότι «αν βγάζω ένα εισόδημα 40.000 ευρώ, τα μισά χρήματα, στο τέλος, τα παίρνει το κράτος. Άρα, για ποιον λόγο να τρέχω όλη τη μέρα στα χωράφια και να τα φροντίζω με χιόνια, με καύσωνα, σε γιορτές, 24 ώρες το 24ωρο, για να βγάλω 40.000 ευρώ και στο τέλος, να μού μείνουν 20.000 με 25.000 ευρώ, με τα οποία θα πρέπει να μεγαλώσω τα παιδιά μου, αλλά και να ανταπεξέλθω στα κόστη και τις υποχρεώσεις μου; Δεν έχω κίνητρο να συνεχίσω».

Αισθάνομαι πώς συζητάμε εδώ για τον αγροτικό κόσμο και δεν βλέπουμε τους ανωτέρω «ελέφαντες στο δωμάτιο». Εσείς και οι προηγούμενοι, μέσω των μνημονιακών πολιτικών και της υποτακτικότητάς σας στην Ευρωπαϊκή Ένωση, έχετε δημιουργήσει τα προβλήματα, για τα οποία διαμαρτύρεται ο κόσμος στα μπλόκα σήμερα.

Θα τοποθετηθούμε στην Ολομέλεια γενικά για το αγροτικό και για το συγκεκριμένο νομοσχέδιο. Περιμένουμε και τις εξελίξεις και θα τα πούμε εκεί.

Οπότε επιφυλασσόμαστε.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παπαηλιού Γεώργιος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κομνηνάκα Μαρία, Λαμπρούλης Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια) και Παπαϊωάννου Αρετή.

Τον λόγο έχει ο κ. Βρεττός από τη «ΝΙΚΗ».

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΟΜΜΑ “ΝΙΚΗ”»:** Ευχαριστώ, κύριε Πρόεδρε.

Κυρίες και κύριοι συνάδελφοι, ενώ η κυβερνητική παράταξη, διαχρονικά μέχρι και το 2019, αυτοπροσδιοριζόταν ως μία δεξιά λαϊκή παράταξη, που αγωνιζόταν υπέρ της ενίσχυσης του πρωτογενούς τομέα, βλέπουμε ότι, μεθοδικά και στρατηγικά, έχει καταντήσει να είναι μια Κυβέρνηση αδέξια και αντιλαϊκή. Έχει αποφασίσει, ερήμην του λαού, να αποδεχθεί το ρόλο του παρία της Ευρωπαϊκής Ένωσης και επειδή δεν έχει το θάρρος να παρουσιάσει αυτή την πολιτική επιλογή της, αφότου κατέβηκε από τα τρακτέρ το 2019, όταν έγινε Κυβέρνηση, τώρα, διαχειριζόμενη το θέμα των αποζημιώσεων, προσπαθεί να καταστείλει τις κινητοποιήσεις της απόγνωσης για το μέλλον των αγροτών μας.

Ενώ γνωρίζει και ο πιο αδαής του πρωτογενούς τομέα πώς για να στηριχθεί, ως εθνική στρατηγική πολιτική ο αγρότης, για λόγους διατήρησης του κοινωνικού ιστού, ανάπτυξης της οικονομικής ζωής της υπαίθρου, αλλά και στήριξης των αγροτικών παραμεθορίων περιοχών για λόγους ευνόητους, εθνικής ασφάλειας, γεωπολιτικών, σε ένα περιβάλλον γεωπολιτικών και ευρύτερων γεωστρατηγικών ανακατατάξεων, η Κυβέρνηση με την πολιτική της επιτρέπει την ερήμωση των περιοχών και τη χρεοκοπία των Ελλήνων αγροτών, μέσω των κατασχέσεων από τα ξένα τραπεζικά ιδρύματα των ιδιωτικών περιουσιών τους. Δηλαδή, τα αγροτικά εισοδήματά τους, τα οποία χαρακτηρίζονται από τα χωράφια τους που χάνονται και τελικά φθάνουν να χαθούν και τα ίδια τους τα σπίτια.

Επαναλαμβάνω πώς όλα αυτά τα στοιχεία δείχνουν, ότι τα προδιαγεγραμμένα δεινά δεν επέρχονται, λόγω ανικανότητας της Κυβέρνησης, αλλά λόγω της επιλεχθείσας βασικής στρατηγικής, όπως αυτή προωθήθηκε από άσχετους, κυρίως, με το αγροτικό κίνημα εκπροσώπους, που εισηγήθηκαν τη νέα ΚΑΠ αποαγροτικοποίησης.

Και επειδή, συνεχώς, επικαλείται η Κυβέρνηση το ευρωπαϊκό κεκτημένο, ας κάνουμε μία σύγκριση με ποια ευρωπαϊκά κεκτημένα συγκρίνεται η πολιτική της Κυβέρνησης. Ξέρουμε ότι η Ολλανδία έχει έκταση λίγο μεγαλύτερη από την Πελοπόννησο και είναι 3,2 φορές μικρότερη από την Ελλάδα. Όμως αξιοποιεί και το 98% των καλλιεργήσιμων εδαφών της και οι εξαγωγές των αγροτικών της προϊόντων ξεπερνούν τα 100 δις ευρώ, το 2022.

Η εξαγωγή αγροτικών προϊόντων, συγκριτικά της Ελλάδας, μιας και θέλουμε να γίνει Ευρώπη, εφόσον ασκούνται πολιτικές Ευρώπης, δεν ξεπερνάει τα 8,5 δις ευρώ. Τα στοιχεία είναι συντριπτικά, εναντίον της δηλούμενης πρόθεσης της Κυβέρνησης ότι ενδιαφέρεται για τον πρωτογενή αγροτικό τομέα, για να μην επεκταθούμε στο Ισραήλ με τα 6 εκατ. στρέμματα καλλιεργειών και σε τι κλιματικό περιβάλλον είναι αυτά. Είναι ωραία να συζητάμε για τα προβλήματα της κλιματικής κρίσης και της αλλαγής ως «καραμέλα» οποιασδήποτε θεραπείας, αλλά ας δούμε και τα αντίστοιχα στοιχεία. Το Ισραήλ κλιματικά έχει αντίστοιχα περιβάλλοντα με τα ευλογημένα περιβάλλοντα, σε ότι αφορά στα αγροτικά μας εύφορα εδάφη με την ηλιοφάνεια, το εύκρατο κλίμα, τις μοναδικές υδροενεργειακές δυνατότητες, που έχει η πατρίδα μας; Επομένως, εκεί, ανά στρέμμα, σε αυτό το περιορισμένο περιβάλλον το αγροτικό, το Ισραήλ παράγει, περίπου, σε αξία 1.290 ευρώ, ανά στρέμμα. Η Ελλάδα, με 37 εκατ. στρέμματα καλλιεργειών παράγει, περίπου, σε αξία 190 ευρώ, ανά στρέμμα.

Επομένως, θα έπρεπε, αν θέλουμε, πραγματικά, να ενισχύσουμε τον πρωτογενή τομέα, να υπάρχει μία σοβαρότητα στις δηλώσεις και τις εκφράσεις, ειδικά σήμερα που συζητάμε στην τελευταία συνεδρίαση της Επιτροπής, όταν ο κόσμος είναι στα τρακτέρ, τα οποία μπορεί να ενοχλούν τώρα, αλλά μην ξεχνάτε ότι ανεβαίνετε και εσείς σε αυτά και πρωτοστατούσατε.

Θα πούμε μόνο μερικές σκέψεις, όχι γιατί δεν έχουμε προτάσεις ή γιατί δεν έχουμε απόψεις ή γιατί δεν έχουμε να παρουσιάσουμε ποιες δραστηριότητες ή πρωτοβουλίες θα έπρεπε να λάβουμε ως πολιτεία, αν, πραγματικά, ενδιαφερόμαστε για τον πρωτογενή τομέα, αλλά, απλώς, για να καταγραφούν. Έτσι κι αλλιώς, θα ανατρέξουν στα Πρακτικά στο μέλλον, όσοι θέλουν να καταλάβουν ποιοι ήταν υπεύθυνοι γι’ αυτά τα δεινά που επέρχονται.

Σε ότι αφορά στην κτηνοτροφική ζώνη και τα κτηνοτροφικά πάρκα, έχουν απασχολήσει την πολιτεία και την επιστημονική κοινότητα πολλές φορές τα τελευταία είκοσι χρόνια. Ωστόσο δεν έτυχαν εφαρμογής, γιατί από τη φύση τους συνδέονται με τις βοσκήσιμες γαίες, οι οποίες ακόμα δεν έχουν αποτυπωθεί και δεν έχουν κατηγοριοποιηθεί. Έτσι βλέπουμε, ότι τελικά επαναλαμβάνεται η περιπέτεια του Κτηματολογίου που είναι και διαχρονική.

Θα ήθελα να αναφερθώ και στην αλιεία. Αν και στην πρώτη συνεδρίαση της Επιτροπής κάναμε κάποιες παρατηρήσεις, δεν είδα να υπάρχει από πλευράς της ηγεσίας του Υπουργείου μία αντίδραση, αναφορικά με την ερασιτεχνική υποβρύχια αλιεία με ψαροντούφεκο και τους λόγους, για τους οποίους τον μήνα Μάιο απαγορεύεται μόνο για τη συγκεκριμένη μορφή αλιείας, που δεν είναι και επιβαρυντική για οποιαδήποτε διαδικασία, όπως και για ποιους λόγους απαγορεύεται, καθ’ όλο το έτος, σε όλο τον Θερμαϊκό Κόλπο η ερασιτεχνική υποβρύχια αλιεία με ψαροντούφεκο. Προφανώς, θα ήθελα να δηλώσω ότι γενικά με την αλιεία υπάρχει μία δυσχέρεια.

Άρα, η ιδιαιτερότητα του αλιευτικού τουρισμού, ως εναλλακτική μορφή τουρισμού, στην Ελλάδα, πρέπει να διατηρήσει το παραδοσιακό στοιχείο του τρόπου ζωής και διαβίωσης του Έλληνα αλιέα στον χώρο της εργασίας του. Αυτός είναι, άλλωστε, ο σκοπός της ενασχόλησης των αλιέων με τον τουρισμό, η μείωση της πίεσης στα αποθέματα των ιχθύων της άγριας πανίδας της θάλασσας, μα κυρίως, η εξασφάλιση ενός συμπληρωματικού εισοδήματος από τις υπηρεσίες τουρισμού που προσφέρουν τα επαγγελματικά αλιευτικά σκάφη.

Επομένως, η τροποποίηση του άρθρου, προκειμένου βοηθητικά σκάφη ιχθυοκαλλιέργειας να διενεργούν αλιευτικό τουρισμό, είναι το λιγότερο καταχρηστική και προσβάλλει τα δικαιώματα των επαγγελματιών αλιέων που διενεργούν αλιευτικό τουρισμό.

Θα τοποθετηθούμε στην Ολομέλεια, σεβόμενος τις παρατηρήσεις σας και τον χρόνο που μας δίνετε.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Έχει ζητήσει τον λόγο ο κ. Υπουργός, για να κάνει μία ανακεφαλαίωση σύντομη, γιατί υπάρχει και σύσκεψη σε κυβερνητικό επίπεδο. Αμέσως μετά, θα μιλήσουν οι βουλευτές, οι κ.κ. Κόκκαλης και Φόρτωμας, που έχουν ζητήσει τον λόγο και θα παραμείνουν, στο πλαίσιο της συνεδρίασης, οι δύο Υφυπουργοί που μας τιμούν σήμερα.

Τον λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων)**: Ευχαριστώ πολύ, κύριε Πρόεδρε. Να θυμίσω ότι ούτε στην τρίτη συνεδρίαση είχα πάρει τον λόγο, θέλοντας να διευκολύνω τους συναδέλφους.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Το εκτιμούμε, κύριε Υπουργέ. Σας ακούμε τώρα με προσοχή.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων)**: Θα ξεκινήσω με ένα σχόλιο. Μεγάλο μέρος της συζήτησης στις προηγούμενες συνεδριάσεις αναλώθηκε στην τρέχουσα κατάσταση του αγροτικού τομέα, τις διαμαρτυρίες των αγροτών και πώς το παρόν νομοσχέδιο, κάτι που άκουσα και σήμερα, δεν απαντά στα αιτήματά τους.

Δύο σύντομες παρατηρήσεις, λοιπόν. Αρχικά να πω, ότι αν και το παρόν νομοσχέδιο επεξεργάστηκε και κατατέθηκε σε διαβούλευση, πριν τις όποιες κινητοποιήσεις, η Κυβέρνηση της Νέας Δημοκρατίας έδειξε τα αντανακλαστικά της, προτείνοντας άμεσα λύσεις στα δίκαια αιτήματα του αγροτικού κόσμου της χώρας μας, ενώ με τη συνέχιση του διαλόγου, είμαι βέβαιος πώς θα καταφέρουμε να έχουμε τα αποτελέσματα που όλοι, μα όλοι, επιθυμούμε. Όσο κι εάν προσπαθείτε να το αποδομήσετε, είναι γεγονός ότι η Νέα Δημοκρατία είναι μία καθαρά λαϊκή παράταξη, με μεγάλο έρεισμα στους Έλληνες αγρότες. Ήμασταν, είμαστε και θα είμαστε στο πλευρό του κάθε γεωργού, κτηνοτρόφου, αλιέα, μελισσοκόμου, του κάθε αγρότη.

Τέλος, μην βιάζεστε να κρίνετε, το είπα νωρίτερα σε μία άλλη συνεδρίαση, το λέω και τώρα. Ετοιμάζουμε επτά νέα νομοθετήματα. Τα περισσότερα εξ αυτών, είναι προγραμματισμένα για το έτος που διανύουμε, το 2024. Οπότε περιμένετε να δείτε ολοκληρωμένο το όραμά μας, το μεταρρυθμιστικό όραμά μας για τον αγροδιατροφικό κλάδο της χώρας μας, πριν προβείτε σε άτοπη κριτική που θα σας εκθέσει. Αυτά θα πω και προχωρώ στην ουσία της σημερινής συνεδρίασης που είναι το παρόν νομοσχέδιο.

Το παρόν σχέδιο νόμου, λοιπόν, περιλαμβάνει ρυθμίσεις που αφενός, εισάγουν ένα νέο ρυθμιστικό πλαίσιο για τη στήριξη των αγροτών και αφετέρου, ρυθμίζουν λειτουργικά ζητήματα και την ενίσχυση των πληγέντων αγροτών από τις θεομηνίες, πυρκαγιές και πλημμύρες σε Έβρο και Θεσσαλία.

Οι στόχοι του σχεδίου νόμου, είναι ότι, πρώτα απ’ όλα, δημιουργεί κτηνοτροφικά πάρκα για τον σταβλισμό των ζώων, στηρίζοντας τη βιωσιμότητα των μικρών κτηνοτροφικών επιχειρήσεων. Αντιμετωπίζει την γραφειοκρατία και δίνει λύσεις στο χρόνιο πρόβλημα των ενδικοφανών αλιευτικών προσφυγών. Εισάγει ρυθμίσεις για τον αλιευτικό τουρισμό και τις υδατοκαλλιέργειες. Δημιουργεί επαρκές πλαίσιο για την παράλληλη παραγωγή αγροτικών φωτοβολταϊκών και λειτουργία φωτοβολταϊκών σε γη υψηλής παραγωγικότητας, ενώ βοηθά την καθημερινότητα των παραγωγών και επιλύει χρόνια προβλήματά τους, εξασφαλίζοντας την εν γένει βιωσιμότητά τους. Ρυθμίζει ζητήματα των πληγέντων από πυρκαγιές και πλημμύρες των τελευταίων μηνών, που περιήλθαν, προσωρινά ή μόνιμα, σε κατάσταση έκτακτης ανάγκης, ενώ διευθετεί και εξορθολογίζει λειτουργικά, κανονιστικά και νομοθετικά ζητήματα πάσης φύσεως, ενώ εξασφαλίζει τη βελτίωση της λειτουργίας των οργανισμών. Τέλος, συστήνουμε τα Αγροτικά Τμήματα στα Επιμελητήρια, ενισχύοντας την αγροτική επιχειρηματικότητα.

Το σχέδιο νόμου που συζητάμε αποτελείται από 54 άρθρα, τα οποία περιλαμβάνουν τα εξής. Στα άρθρα 1 και 2, σκοπός και αντικείμενο του σχεδίου νόμου είναι να εισάγει ένα νέο ρυθμιστικό πλαίσιο για τη στήριξη των αγροτών. Ρυθμίζει λειτουργικά ζητήματα και την ενίσχυση των πληγέντων αγροτών από τις θεομηνίες, επιλύει χρόνια διοικητικά προβλήματα και ζητήματα που ταλαιπωρούσαν τους αγρότες.

Τα άρθρα 3 έως 8, αφορούν στην κτηνοτροφία μας που αντιμετωπίζει δύο σημαντικά προβλήματα. Πρώτον, τα διαχειριστικά σχέδια βόσκησης, η απουσία των οποίων δημιουργεί σημαντικά προβλήματα, με κυριότερο τα προβλήματα με την ελεύθερη βόσκηση και τα οικολογικά σχήματα. Δεύτερον, οι μικρές κτηνοτροφικές μονάδες, που είναι και η πλειονότητα της παραγωγής της χώρας μας, λειτουργούν σε εγκαταστάσεις, που δεν πληρούν βασικές προδιαγραφές. Προωθούμε έτσι, τον εξορθολογισμό χρήσης φυσικών διαθέσιμων χώρων κτηνοτροφίας. Δημιουργούμε ομαδικούς και οργανωμένους χώρους σταβλισμού των ζώων που είναι εναρμονισμένοι με τις ενωσιακές απαιτήσεις.

Σε ότι αφορά στα διαχειριστικά σχέδια βόσκησης, παρατείνουμε την προθεσμία εκπόνησης, υποβολής και έγκρισής τους. Tην ευθύνη των διαχειριστικών σχεδίων είχαν, μέχρι τώρα, δια νόμου, οι περιφέρειες της χώρας μας. Μόλις σε δύο περιφέρειες ανέρχεται ο αριθμός, που προχώρησαν τα σχέδια βόσκησης, ενώ άλλες δύο έως τρεις είναι έτοιμες, στο κατώφλι του Υπουργείου, για να προχωρήσουμε σε προγραμματικές συμβάσεις. Μας το ανέφερε ο κ. Καχριμάνης στην ακρόαση των φορέων, εκπροσωπώντας την ΕΝΠΕ. Αφού, λοιπόν, δεν προχώρησαν, αναλαμβάνουμε εμείς την ευθύνη ή δίνουμε το δικαίωμα να επιλέξουν οι περιφερειάρχες. Αν, δηλαδή, θέλουν να το «τρέξουν» εκείνοι ή να το αναλάβει το Υπουργείο. Με αυτόν τον τρόπο στοχεύουμε στην εξασφάλιση της βιωσιμότητας των μικρών εκμεταλλεύσεων, στην αύξηση της παραγωγικότητας των ζώων, στην κάλυψη των αυξημένων αναγκών σε προϊόντα κτηνοτροφικής παραγωγής και στη βελτίωση, τόσο της ποιότητας των προϊόντων, όσο και των συνθηκών εργασίας. Άρα, τη συνολικότερη στήριξη της αγροτικής ανάπτυξης και οικονομίας, δηλαδή.

Στην προηγούμενη συνεδρίαση της Επιτροπής, κάποιοι αναρωτηθήκατε ποιος θα είναι ο φορέας διαχείρισης. Εμείς έχουμε ξεκαθαρίσει, ότι έχουμε δρόμο ακόμα μπροστά μας. Άλλωστε, είμαστε μόνο στην αρχή. Επανέρχομαι και λέω μονάχα μία φράση σε ότι αφορά στα διαχειριστικά σχέδια βόσκησης. Με ικανοποίηση, μετά τις συζητήσεις για τη συγκεκριμένη διάταξη, είδαμε να ενεργοποιούνται αρκετοί νεοεκλεγέντες ή επανεκλεγέντες περιφερειάρχες της χώρας μας. Άρα, θεωρώ, ότι τα πράγματα θα «τρέξουν» γρηγορότερα. Παρ’ όλα αυτά, επαναλαμβάνω ότι με τη διάταξη αυτή δίνεται το δικαίωμα της επιλογής. Αν οι νέοι περιφερειάρχες θελήσουν να τα «τρέξουν» καλώς. Αν όχι, αναλαμβάνει το Υπουργείο Αγροτικής Ανάπτυξης. Αυτή η εκκρεμότητα απέναντι στην κοινότητα, απέναντι στους κτηνοτρόφους μας, πρέπει να τελειώνει.

Πάμε στα άρθρα 9 έως 14. Υπήρχαν χιλιάδες προσφυγές που παρέμεναν στα συρτάρια της υπηρεσίας συγκεκριμένα. Το είπα και στην πρώτη συνεδρίαση. Περίμεναν απάντηση 6.983 ενδικοφανείς προσφυγές από το 2005. Αλιείς μας ταλαιπωρούνταν, περιμένοντας μία απάντηση για πάρα πολλά χρόνια. Δίνουμε, λοιπόν, τέλος σε αυτή την ταλαιπωρία. Διορθώνουμε παθογένειες χρόνων με τον εξορθολογισμό των διαδικασιών άσκησης και εξέτασης ενδικοφανών αλιευτικών προσφυγών. Συστήνουμε ειδική επιτροπή εξέτασης τους, από εδώ και στο εξής. Διασφαλίζουμε την έκδοση αιτιολογημένης απόφασης, εντός 120 ημερών από την ημερομηνία προσφυγής, ενώ, παράλληλα, διευθετούμε όλες τις παρελθούσες προσφυγές, που έχουν συσσωρευτεί, στο πέρασμα των χρόνων, και εξορθολογίζουμε το ύψος των προστίμων. Άκουσα την παρατήρηση του συναδέλφου, ότι αν παρέλθει η προθεσμία, να θεωρείται ότι έγινε δεκτή η προσφυγή. Η διάταξη, όμως, ακολουθεί τον γενικό κανόνα του διοικητικού δικαίου, οπότε κρίνεται ότι μετά την παρέλευση της προθεσμίας, είναι αρνητική.

Στα άρθρα 15 έως 19, διευθετούμε ζητήματα της υδατοκαλλιέργειας. Πρώτον, συνδέουμε την υδατοκαλλιέργεια με τον αλιευτικό τουρισμό, παρέχοντας δυνατότητες επέκτασης της οικονομικής δραστηριότητας στις υδατοκαλλιέργειες. Πιο συγκεκριμένα, δίνουμε τη δυνατότητα στους φορείς μονάδων υδατοκαλλιέργειας, να χρησιμοποιούν τα επαγγελματικά βοηθητικά τους σκάφη για τη μετακίνηση τουριστών, εφόσον αυτοί θα συμμετάσχουν σε δραστηριότητες αλιευτικού τουρισμού στις εγκαταστάσεις τους. Όταν τονίζεται η αναγκαιότητα διαφοροποίησης του εισοδήματος των απασχολουμένων στο πρωτογενή τομέα, μία τέτοια διάταξη είναι απαραίτητη. Δεν στερούμε το δικαίωμα από τους αλιείς, αλλά το δίνουμε και στους φορείς υδατοκαλλιέργειας και όπως είπαμε η δράση αυτή αφορά αποκλειστικά τους χώρους που ασκούν την υδατοκαλλιέργεια. Όχι, γενικά. Δεν στερούμε ζωτικό χώρο από τους αλιείς μας, ούτε τους περιορίζουμε. Ίσα - ίσα, στηρίζουμε τους αλιείς μας. Να σας θυμίσω, ότι πρόσφατα στηρίξαμε τους αλιείς που επλήγησαν από τις πλημμύρες του «Daniel». Το έχω ανακοινώσει, το λέω επίσημα και στους ίδιους, το λέω επίσημα και σε εσάς, ότι μετά την ψήφιση του συγκεκριμένου σχεδίου νόμου, αυτόματα προχωρά η διαδικασία εκταμίευσης 2,5 εκατομμυρίων, περίπου, για την ενίσχυση των αλιέων του Παγασητικού, της Λάρισας και των Σποράδων.

Ειδικά, όμως, για το θέμα του αλιευτικού τουρισμού, θα μου επιτρέψετε να ανακοινώσω, αύριο το πρωί, μία σειρά επιπλέον ρυθμίσεων, που κάνουν ακόμη πιο σαφή τη διάταξη αυτή, έτσι ώστε να μην υπάρχει η παραμικρή «σκιά», η παραμικρή δεύτερη σκέψη. Αναφέρομαι στο πλαίσιο για την αναμίσθωση και ίδρυση εκτάσεων για τον αλιευτικό τουρισμό, καθώς στα άρθρα 15 έως 19, έχουμε, μεταξύ άλλων, τη ρύθμιση για αναμίσθωση και ίδρυση εκτάσεων υδατοκαλλιέργειας, τη ρύθμιση στο πλαίσιο για τις κυρώσεις για εκπρόθεσμες αιτήσεις ή για άσκηση υδατοκαλλιέργειας, χωρίς την απαιτούμενη έγκριση.

Τέταρτον, σε ότι αφορά στις περιοχές οργανωμένης ανάπτυξης υδατοκαλλιεργειών, θέτουμε, ως προαπαιτούμενο, την έγκριση όλων των εμπλεκόμενων φορέων διαχείρισής τους για την οποιαδήποτε νέα χρήση υδατοκαλλιέργειες εντός αυτών. Και επειδή στην πρώτη συνεδρίαση κάποιοι αναφερθήκατε στους οικείους δήμους, είναι προφανές, ότι οι περιφέρειες, που περιλαμβάνονται στους φορείς γνωμοδοτήσεις για τις μονάδες υδατοκαλλιέργειας, πρέπει, επιβάλλεται και διαβουλεύονται με τους οικείους δήμους. Δεν γίνεται να τους αγνοήσουν. Άρα, η διαδικασία αυτή ακολουθείται.

Πέμπτον, διευρύνουμε την περίοδο απομάκρυνσης αυθαίρετων εγκαταστάσεων από τις είκοσι, στις εξήντα ημέρες, λαμβάνοντας υπόψη τις απρόβλεπτες καιρικές συνθήκες που μπορεί να επικρατούν.

Στα άρθρα 20 έως 24, διαμορφώνουμε ένα λειτουργικό πλαίσιο, που εξασφαλίζει τον εναρμονισμό με τους ισχύοντες κανονισμούς φυτοϋγείας. Επικαιροποιούμε και εκσυγχρονίζουμε το πλαίσιο κυρώσεων και προσφυγών που αφορούν παραβάσεις σε ζητήματα φυτοϋγείας, δίνοντας ακόμα τη δυνατότητα ενδικοφανούς προσφυγής, κατά της απόφασης επιβολής προστίμων από τους θιγόμενους, ενώ, παράλληλα, εξορθολογίζουμε το ύψος των προστίμων, συνεκτιμώντας παράγοντες, όπως τη σοβαρότητα της παράβασης, τη συχνότητά της, αλλά και το μέγεθος του παραβαίνοντα, ενώ ακόμα καθορίζονται και η διαδικασία είσπραξης και απόδοσής τους.

Σε ότι αφορά στα άρθρα 25 έως 27, για τους ελέγχους βιοκτόνων, διευκολύνουμε τους ελέγχους με την επιβολή κυρώσεων στην αγορά βιοκτόνων προϊόντων, ενώ, παράλληλα, αποσαφηνίζουμε το εύρος αρμοδιοτήτων του ΥΠΑΑΤ, όσον αφορά τα προϊόντα αυτά. Για να είμαι πιο σαφής σε όλους και να μην υπάρχουν αλληλοεπικαλύψεις και παρανοήσεις, έκανα αυτή τη διευκρίνιση και ελπίζω πώς έγινε κατανοητή η πρόθεση της Κυβερνήσεως μας.

Στο άρθρο 28, ξεκαθαρίζουμε περαιτέρω το τοπίο, αναφορικά με τις αθέμιτες εμπορικές πρακτικές στον χώρο των τροφίμων και τις διατάξεις που ισχύουν περί αυτών. Στόχος μας είναι η προστασία των παραγωγών, αλλά και των καταναλωτών.

Με το άρθρο 29, ιδρύουμε Σχολή Επαγγελμάτων Κρέατος στο Ηράκλειο Κρήτης, δίνοντας τη δυνατότητα σε πολίτες της Κρήτης να εκπαιδευτούν και να γίνουν πιστοποιημένοι επαγγελματίες στον τομέα κρέατος, χωρίς να χρειαστεί να μεταβούν στην Αθήνα, τη Λάρισα, τη Θεσσαλονίκη, ή τη Δράμα που σήμερα λειτουργούν αυτές οι σχολές.

Στο άρθρο 30, καθορίζουμε το πεδίο ευθύνης του κάθε ελεγκτικού μηχανισμού. Καλύπτουμε κενά σε στάδια της διαδικασίας παραγωγής και μεταποίησης τροφίμων και εξασφαλίζουμε έτσι την εύρυθμη εκτέλεση ελέγχων σε κρίσιμα σημεία που αυτοί απαιτούνται, εναρμονιζόμενοι με τις ενωσιακές υποδείξεις. Στόχος μας είναι να μην υπάρχουν αλληλοεπικαλύψεις και προβλήματα, αλλά να ασκείται αποτελεσματικά ο έλεγχος στα τρόφιμα. Προτεραιότητα μας είναι πάλι ο παραγωγός και ο καταναλωτής και είναι ξεκάθαρο αυτό.

Με το άρθρο 31, στόχος μας είναι η ολοκλήρωση, σε σύντομο χρονικό διάστημα, του απαιτητικού έργου της στήριξης των πληγέντων που περιήλθαν, προσωρινά ή μόνιμα, σε κατάσταση έκτακτης ανάγκης, λόγω των πυρκαγιών του Ιουλίου και του Αυγούστου του 2023 και της κακοκαιρίας «Daniel» και των συνεπακόλουθων πλημμυρών, καθώς και της κακοκαιρίας «Elias» στις περιφέρειες και τις περιφερειακές ενότητες που επλήγησαν. Ενισχύεται το έργο των εκτιμητών και αίρονται περιορισμοί που τους επηρεάζουν, με στόχο την επιτάχυνση των διαδικασιών εκτίμησης και παροχής ενισχύσεων στους πληγέντες.

Το άρθρο 32, αφορά στις πληγείσες περιοχές της χώρας μας από πυρκαγιές και πλημμύρες των τελευταίων μηνών. Με αυτό εξασφαλίζουμε τη μέγιστη δυνατή αποζημίωση, στο 100% της ασφαλιζόμενης αξίας της παραγωγής για τους πληγέντες, σε φυτική και ζωική παραγωγή, ασφαλισμένη στον ΕΛΓΑ, με στόχο την, όσο το δυνατόν, μεγαλύτερη κάλυψη του απολεσθέντος εισοδήματος των πληγέντων.

Με το άρθρο 33, φροντίζουμε, ώστε οι αποζημιώσεις να φθάσουν ακέραιες στα χέρια των ωφελούμενων, χωρίς να υποστούν καμία κράτηση για κανέναν λόγο, ανεξαρτήτως υποχρεώσεων των αποζημιωθέντων. Να είναι, δηλαδή, αφορολόγητες. Θεωρώ, ότι όλοι θα πρέπει να συμφωνήσετε σε αυτό ειδικά το άρθρο.

Και πάμε στο 34 άρθρο, όπου επικαιροποιούμε και συμπληρώνουμε την υπάρχουσα εξουσιοδότηση, καθώς σε περιπτώσεις φυσικών καταστροφών και άλλων εκτάκτων αναγκών είναι αναγκαία η αναστολή της υποχρέωσης καταβολής είσπραξης και απόδοσης στον «ΕΛΓΟ - ΔΗΜΗΤΡΑ» της ειδικής εισφοράς στο γάλα. Νομίζω ότι και εδώ θα πρέπει να συμφωνήσουμε όλοι σε αυτή τη διάταξη. Στηρίζουμε, με όποιον τρόπο μπορούμε, τους αγρότες που επλήγησαν από πυρκαγιές και πλημμύρες. Απαλλάσσουμε, λοιπόν, τους κτηνοτρόφους μας από την εισφορά γάλακτος.

Με το άρθρο 35, προχωρούμε στον ορισμό και λειτουργία χώρων υγειονομικής ταφής ζώων στους δήμους της χώρας για την αντιμετώπιση έκτακτων καταστάσεων, με στόχο την προστασία της δημόσιας υγείας και την προάσπιση του δημοσίου συμφέροντος. Κάποιοι συνάδελφοι, στις προηγούμενες συνεδριάσεις, αναρωτήθηκαν αν μπορούν οι δήμοι να ανταποκριθούν και ότι ίσως, να χρειαστούν οικονομική ενίσχυση. Αρχικά να πω, όπως αναφέρεται ξεκάθαρα στο νομοσχέδιο, ότι η αρμοδιότητα αυτή μπορεί να ασκείται και από τους συνδέσμους δήμων με διαδημοτικές συνεργασίες. Άρα, υπάρχει δυνατότητα σύμπραξης, αν ο κάθε δήμος δεν μπορεί να δράσει κατά μόνας. Όμως και πάλι, θα επαναλάβω, ότι θέτουμε το πλαίσιο, σε συνεργασία με τους δήμους, να οριστούν χώροι. Προφανώς, οι δήμοι θα στηριχθούν γι’ αυτό. Φαντάζομαι, ότι όλοι συμφωνούμε σε αυτή την αναγκαιότητα, διότι δεν μπορεί να επαναληφθεί το πρόβλημα που προέκυψε στη Θεσσαλία, να πρέπει, δηλαδή, να μεταφερθούν νεκρά ζώα από τη Λάρισα στην Τρίπολη, κάτι που είναι ανέφικτο. Καταλαβαίνουμε όλοι, ότι είναι ιδιαίτερα κοστοβόρο και επικίνδυνο. Πρέπει να δοθεί μία λύση. Αυτό το κάνουμε, λοιπόν, με αυτή τη διάταξη.

Πάμε στο άρθρο 36, όπου διασφαλίζουμε την επισιτιστική ασφάλεια της χώρας μας, αποτρέποντας την περαιτέρω απώλεια αγροτικής γης υψηλής παραγωγικότητας, που όλοι, σχεδόν, λίγο έως πολύ, το θίξατε, λόγω επενδύσεων που αφορούν στον τομέα της ενέργειας. Προωθούμε τη διπλή χρήση γης, δηλαδή, αγροφωτοβολταϊκά συστήματα και καλλιέργεια. Ακούστηκαν διάφορα στην προηγούμενη συνεδρίαση και νομίζω, ότι δεν έχετε κατανοήσει, πλήρως, το περιεχόμενο της διάταξης. Μιλάμε για διπλή χρήση γης, ταυτόχρονη καλλιέργεια, δηλαδή, μαζί με την εγκατάσταση φωτοβολταϊκών συστημάτων. Μία πρακτική, που χρησιμοποιείται ευρέως στο εξωτερικό και πλέον, κάνουμε υποχρεωτικό και στη χώρα μας, όταν μιλάμε για ζώνη υψηλής παραγωγικότητας. Τα αγροφωτοβολταϊκά συστήματα αυξάνουν την αποτελεσματικότητα της χρήσης γης, ενώ έχουν αποδεδειγμένα οφέλη, τόσο για την καλλιέργεια, όσο και για την παραγωγή ενέργειας, με την αποτροπή της υπέρμετρης αύξησης θερμοκρασίας των πάνελ. Αντί, λοιπόν, να γεμίζουν οι κάμποι μας φωτοβολταϊκά και να χάνεται πολύτιμη γη υψηλής παραγωγικότητας, ερχόμαστε να εφαρμόσουμε μία πρακτική, που θα συμβάλλει και στην επισιτιστική ασφάλεια της χώρας μας, αλλά και στην παραγωγή «πράσινης» ενέργειας που τόσο έχουμε ανάγκη.

Στα άρθρα 37 και 38, στηρίζουμε τον θεσμό των ομάδων παραγωγών. Επικαιροποιούμε τον ορισμό της αγροτικής εκμετάλλευσης, συμπεριλαμβάνοντας και τις ομάδες παραγωγών. Ακόμη, εξισώνουμε τις ομάδες παραγωγών με τις αγροτικές εκμεταλλεύσεις, ώστε να επωφελούνται της πρόνοιας, αλλά και των διευκολύνσεων που παρέχονται σε αυτές.

Το άρθρο 39, αφορά στους αγροτικούς συνεταιρισμούς. Με αυτό το άρθρο στηρίζουμε τον θεσμό των αγροτικών συνεταιρισμών. Παράλληλα, δίνουμε χρονική παράταση έως 30/6/24 στους συνεταιρισμούς, για να επικαιροποιήσουν τα καταστατικά τους. Κατανοούμε, ότι οι υγειονομικές δυσκολίες, που υπήρχαν τα τελευταία χρόνια, λειτουργούσαν αποτρεπτικά, ως προς την πραγματοποίηση των απαραίτητων γενικών συνελεύσεων. Ωστόσο, θέλω να πω, ότι μεγαλύτερη παρέμβαση - μεταρρύθμιση στον χώρο της δομής των αγροτικών συνεταιρισμών ετοιμάζουμε, σε συνεργασία με την ΕΘΕΑΣ, το επόμενο διάστημα.

Με το άρθρο 40, στηρίζουμε το έργο των ελεγκτών του Υπουργείου Αγροτικής Ανάπτυξης και Τροφίμων, ενισχύοντάς τους εισοδηματικά, ομοίως με συναδέλφους παρεμφερούς αντικείμενου έτερων δημοσίων υπηρεσιών.

Με το άρθρο 41, σκοπός μας είναι, αφενός να εξασφαλιστεί η καταβολή των δικαιούμενων αποζημιώσεων στους ελεγκτές, που πραγματοποίησαν ελέγχους για τις περιφέρειες, τα έτη 2020 και 2021, λόγω κινδύνου παραγραφής αυτών και αφετέρου, να αποκατασταθεί η εμπιστοσύνη των ελεγκτών των περιφερειών, σχετικά με την καταβολή των δεδουλευμένων τους για την εργασία που παρείχαν τα ανωτέρω έτη.

Με το άρθρο 42, αποδεικνύουμε, στην πράξη, το κοινωνικό πρόσωπο του ΥΠΑΑΤ, με τη δωρεάν παραχώρηση οικοπέδου για την ανέγερση Επαγγελματικού Λυκείου στον Δήμο Νεάπολης - Συκεών στη Θεσσαλονίκη. Η Παιδεία είναι ένα αγαθό, στο οποίο θα πρέπει όλοι να έχουμε πρόσβαση και είναι υποχρέωσή μας να παρέχουμε όποια διευκόλυνση μπορούμε προς αυτόν τον σκοπό. Η αλήθεια είναι, ότι θα περίμενα μεγαλύτερο ενθουσιασμό από τον Δήμαρχο, κατά την ακρόαση των φορέων, κάτι που δεν το είδα και μου προκάλεσε κατάπληξη, διότι είναι θέμα που πάλευε καμιά εικοσαριά χρόνια. Εμείς το λύνουμε, αλλά ένα ευχαριστώ δεν ακούσαμε.

Πάμε στο άρθρο 43. Εδώ προβλέπουμε την καταβολή ενισχύσεων ήσσονος σημασίας, τα de minimis, στους νόμιμους κληρονόμους του αποβιώσαντος δικαιούχου. Οι προτεινόμενες διατάξεις ισχύουν και για τις ενισχύσεις, που χορηγήθηκαν για τα έτη 2022 και 2023, που οφείλονται σε αποβιώσαντα δικαιούχο.

Με το άρθρο 44, δημιουργούμε ηλεκτρονική εφαρμογή και θεσπίζουμε την υποχρέωση υποβολής αιτημάτων, που σχετίζονται με τα δημόσια ακίνητα που διαχειρίζεται το Υπουργείο Αγροτικής Ανάπτυξης και Τροφίμων, καθώς και τη διεκπεραίωση τους, αποκλειστικά με ηλεκτρονικό τρόπο στην ψηφιακή πλατφόρμα αιτήσεων υπαγωγής ακίνητης περιουσίας, σύμφωνα με τον ν.4061/2012, μέσω της ενιαίας ψηφιακής πύλης Gov.gr προς επιτάχυνση της διαδικασίας.

Με το άρθρο 45, επιλύουμε το πρόβλημα έλλειψης στελεχών της υπηρεσίας διαχείρισης έργων του Ταμείου Ανάκαμψης, μέσω της δημιουργίας μητρώου ελεγκτών, επαληθευτών επενδυτικών σχεδίων, όπως, άλλωστε, συμβαίνει στην πλειονότητα των υπηρεσιών που διαχειρίζονται ευρωπαϊκούς πόρους, ρυθμίζοντας, παράλληλα, όλες τις λεπτομέρειες αυτού.

Τα άρθρο 46 έως 49, αφορούν στο ΓΕΩΤΕΕ. Διευκολύνουμε την καθημερινότητα των παραγωγών και γεωτεχνικών του Αιγαίου, αλλά και την καθημερινή λειτουργία του ίδιου του Οργανισμού, με τη μεταφορά της έδρας του παραρτήματος του ΓΕΩΤΕΕ από τη Σύρο στη Μυτιλήνη. Την απόφαση αυτή έχει, ήδη, εγκρίνει ομόφωνα το Διοικητικό Συμβούλιο του ΓΕΩΤΕΕ, ενώ, παράλληλα, γίνονται αναγκαίες αλλαγές στον κανονισμό του ΓΕΩΤΕΕ, με στόχο τον εκσυγχρονισμό του και την αποφυγή ταύτισης των πεδίων εφαρμογής διαφορετικών κανονισμών, αποτέλεσμα της βελτίωσης του πειθαρχικού ελέγχου και την πιο εύρυθμη λειτουργία του συνολικά.

Τα άρθρα 50 έως 53, αφορούν στα αγροτικά τμήματα στα επιμελητήρια της χώρας μας και το ηλεκτρονικό μητρώο αγροτών. Καλύψαμε το κενό εκπροσώπησης που υπάρχει από τη μεριά των αγροτών στα όργανα θεσμικής πολιτικής, ιδρύοντας αγροτικά τμήματα στα επιμελητήρια της χώρας μας. Με αυτόν τον τρόπο, όχι μόνο ακούγεται η φωνή του αγρότη, του επαγγελματία αγρότη, αλλά, παράλληλα, υπάρχει έμπρακτη στήριξή του σε διάφορα θέματα, ενώ ακόμα προσδιορίζεται ο αριθμός των αντιπροσώπων σε κάθε διοικητικό συμβούλιο των επιμελητηρίων. Εδώ υπάρχει μία παρανόηση, την οποία οφείλω να ξεκαθαρίσω, απαντώντας σε αρκετούς συναδέλφους που δεν έχω καταλάβει, αν έχουν διαβάσει προσεκτικά ή όχι τις διατάξεις. Γι’ αυτό, λοιπόν, θα μου επιτρέψετε, να διαβάσω.

«Η δημιουργία αγροτικών τμημάτων στα επιμελητήρια, προς υποστήριξη των αγροτών, είναι δυνητική. Δηλαδή, έχουν τη δυνατότητα τα επιμελητήρια να αποφασίσουν, κατά περίπτωση, τη σκοπιμότητα ενίσχυσης με θέσεις νέων τμημάτων. Οι αγρότες δεν θα εγγράφονται στο ΓΕΜΗ, γιατί θα αποκτούν εμπορική ιδιότητα και θα χάνουν το προνόμιο του αγρότη, (φορολογικό καθεστώς, επιδοτήσεις), κ.λπ.. Θα συσταθεί Μητρώο Αγροτών, με απόφαση του Υπουργού Αγροτικής Ανάπτυξης και Τροφίμων. Το Μητρώο θα ενημερώνεται από το Υπουργείο Αγροτικής Ανάπτυξης και Τροφίμων και θα διασυνδέεται ηλεκτρονικά με το αντίστοιχο Μητρώο Αγροτών και Αγροτικών Εκμεταλλεύσεων ΜΑΑΕ, το οποίο είναι ένα Ηλεκτρονικό Μητρώο που τηρείται από το 2011 στο Υπουργείο Αγροτικής Ανάπτυξης και Τροφίμων, με όλες τις απαραίτητες, αλφαριθμητικές και χαρτογραφικές πληροφορίες.

Η διαχειριστική δαπάνη, που προκύπτει από την σύσταση του Μητρώου, βαρύνει το Υπουργείο Αγροτικής Ανάπτυξης και Τροφίμων. Με αυτόν τον τρόπο, θα εξασφαλιστεί η λειτουργία ενός σύγχρονου, αποτελεσματικού και πλούσιου, σε πληροφορίες, Μητρώου Αγροτών, προκειμένου να υπάρξει η απαραίτητη όσμωση των αγροτών, κτηνοτρόφων, αλιέων και μελισσοπαραγωγών με τις περιφέρειες. Στο ΜΑΑΕ του ΥΠΑΑΤ εγγράφονται οι επαγγελματίες αγρότες, φυσικά ή νομικά πρόσωπα, καθώς και οι μεικτές αγροτικές εκμεταλλεύσεις.

Ο αριθμός των αντιπροσώπων των αγροτικών τμημάτων στο διοικητικό συμβούλιο, των επιμελητηρίων, εφόσον έχουν βρεθεί αγροτικά τμήματα, είναι, πρώτον, ένας σε κάθε επιμελητήριο, με μέλη, τουλάχιστον, 25.000. Δεύτερον, δύο εκπροσώπους για 25.000 και ένα μέλος και πάνω. Τρίτον, για τη δημιουργία τμήματος στα επιμελητήρια, τα οποία εδρεύουν στις Περιφέρειες Αττικής και Κεντρικής Μακεδονίας, απαιτούνται, αντί των 100, τουλάχιστον, 200 αγρότες, ενώ στα υπόλοιπα επιμελητήρια της χώρας, ο απαιτούμενος αριθμός είναι, τουλάχιστον, 100 αγρότες. Ο αριθμός των αγροτών που απαιτείται, μπορεί να μειώνεται σε εξαιρετικές περιπτώσεις, μετά από αιτιολογημένη εισήγηση του οικείου επιμελητηρίου, με απόφαση του Υπουργού Αγροτικής Ανάπτυξης».

Τι δεν είναι κατανοητό αλήθεια; Τι δεν είναι κατανοητό και προκαλέσατε τέτοια σύγχυση στο μυαλό σας και στους συνομιλητές σας;

**ΕΜΜΑΝΟΥΗΛ ΧΝΑΡΗΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» *(Εκτός μικροφώνου)***: Μα, συνέχεια για αγρότες μιλάτε.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Επαναλαμβάνω και διαβάζω τη δεύτερη πρόταση. «Οι αγρότες δεν θα εγγράφονται στο ΓΕΜΗ», οι αγρότες, που είναι μόνο αγρότες, «γιατί θα αποκτούν εμπορική ιδιότητα και θα χάνουν το προνόμιο του αγρότη». Κατανοητό; Παρακάτω, αναφερόμαστε σε αυτούς που είναι, ήδη, στα Επιμελητήρια και δημιουργούμε τα αγροτικά τμήματα, στα οποία έχουν δραστηριότητα, μεταποιητική και εμπορική, και που δεν ήταν εγγεγραμμένοι σε ομάδες και συνεταιρισμούς και άρα, τώρα, θα μπορούν να εγγράφονται.

Άρα, δημιουργούμε αγροτικά τμήματα και μητρώο σύγχρονο, με πλούσια πληροφορία, το οποίο θα είναι, στην ουσία, και ο προπομπός, αλλά και η πληροφορία στα αγροτικά τμήματα. Θέλουμε με κάθε τρόπο να κάνουμε το πρώτο στάδιο, αυτό που πολύ καλά ακούστηκε, να πάμε, δηλαδή, στα αγροτικά επιμελητήρια, αυτά καθ’ αυτά, κάτι, όμως, που θέλουμε να είμαστε σίγουροι, ότι θα μπορούμε να το στηρίξουμε οικονομικά. Μην κάνουμε κινήσεις, χωρίς να γνωρίζουμε, είτε ακριβώς τον αριθμό και τη δυνατότητα των αγροτών ή κάθε μορφής νομικού προσώπου, που ξεκίνησε από την παραγωγή και μπήκε στο επόμενο στάδιο μεταποίησης και εμπορίας, είτε των αυτών καθ’ αυτών παραγωγών.

Είναι νομίζω σαφές. Τι άλλο μπορώ να σας πω; Τι άλλο παραπάνω να σας εξηγήσω; Όπως και να έχει, είμαστε ξεκάθαροι στις θέσεις μας. Ανοίγουμε μία πόρτα στην επιχειρηματικότητα για τους επαγγελματίες αγρότες, αφενός, και αφετέρου, συγκεντρώνουμε στα τμήματα, αυτούς που ασχολούνται με τον πρωτογενή τομέα σε επίπεδο μεταποίησης και εμπορίας. Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Υπουργέ, είπατε κάτι σημαντικό στην τοποθέτησή σας. Είναι από τις σπάνιες φορές που ενισχύονται οι αλιείς, με ένα ποσό 2,5 εκ. ευρώ, που έχει αποφασιστεί και αρχίζει η εκταμίευση του αμέσως.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Τέλος Φεβρουαρίου θα γίνει η εκταμίευση. Οι έλεγχοι από τη Διεύθυνση Αλιείας προχωρούν, περνάμε και τη διάταξη. Οπότε, τέλος Φεβρουαρίου θα είμαστε σε θέση να τα καταβάλουμε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Μιλάμε για όλες τις κατηγορίες αλιέων στον Παγασητικό, στις Σποράδες και από την πλευρά του Αιγαίου;

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Αν θυμάμαι καλά τον αριθμό, είναι 480 περιπτώσεις, που έχουν αδειοδοτηθεί και έχουν έδρα τις συγκεκριμένες περιοχές.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Άρα, πιστεύετε, κύριε Υπουργέ, ότι περί τα τέλη Φεβρουαρίου, αρχές Μαρτίου, θα καταβληθούν τα χρήματα;

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Περί τα τέλη Φεβρουαρίου. Τα χρήματα υπάρχουν, είναι δεσμευμένα. Η διάταξη, για να υπάρχει ακατάσχετο περνά τώρα και ολοκληρώνεται ο έλεγχος από την υπηρεσία. Οπότε, εκτιμούμε, ότι τέλος Φεβρουαρίου θα πληρωθούν.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Αυτό είναι ένα ευχάριστο νέο. Μας ακούν, μάς βλέπουν απευθείας, κύριε Υπουργέ. Είναι ένα ζήτημα που αφορά πάρα πολύ κόσμο. Οι αλιείς είναι ένας κλάδος ευαίσθητος και σπανίως, έχει ενισχυθεί. Νομίζω ότι η προηγούμενη φορά, που ενισχύθηκε ο κλάδος της αλιείας, ήταν επί Covid. Είναι ένας κλάδος ευαίσθητος που πλήττεται από τους διάφορους κανονισμούς.

Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κύριε Υπουργέ, είμαστε στη β΄ ανάγνωση. Εμείς θέλουμε να σας ρωτήσουμε, αν αύριο θα καταθέσετε τροπολογίες που θα σχετίζονται με τα αιτήματα των αγροτών, ειδικά στο ενεργειακό, δεδομένου, ότι αύριο είναι και η συνάντηση με τον Πρωθυπουργό.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Μανωλάκου, καταγράφεται το ερώτημά σας. Είναι, όμως, και η συζήτηση του νομοσχεδίου στην Ολομέλεια αύριο. Θα δούμε, αν θα υπάρξουν τροπολογίες, γιατί δεν ξέρω, αν μπορούν να κατατεθούν τροπολογίες, πριν γίνει η συζήτηση με τον Πρωθυπουργό. Δεν το γνωρίζω αυτό.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ας μας απαντήσουν οι Υφυπουργοί.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ας δούμε τι θα ανακοινωθεί και μετά αν χρειάζονται τροπολογίες, θα τις καταθέσουμε, αλλά μπορεί και να μην χρειάζονται.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Άρα, είσαστε σε ετοιμότητα. Αυτό θέλουμε να μάθουμε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Καζαμίας από την «ΠΛΕΥΣΗ ΕΛΕΥΘΕΡΙΑΣ», ο οποίος δεν έχει τοποθετηθεί.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Ζητώ την κατανόησή σας, αλλά ήμουν στην Ολομέλεια και είχαμε ψηφοφορία, όπου ήμουν Εισηγητής.

Ξεκινώ, λοιπόν, την εισήγησή μου στην Επιτροπή, λέγοντας, ότι, προτού υπεισέλθω στα βασικά κεφάλαια του νομοσχεδίου που συνεχίζουν να μας απασχολούν, θα ήθελα να συνοψίσω σε δύο κεντρικά σημεία τη γενική μας στάση, όπως αυτή διατυπώθηκε στη πρώτη και την τρίτη συνεδρίαση της Επιτροπής.

Το πρώτο γενικό μας σχόλιο είναι, ότι το νομοσχέδιο αυτό βρίσκεται πολύ μακριά από τα πραγματικά προβλήματα που απασχολούν τους αγρότες στο σύνολό τους και ιδιαίτερα, τους ανθρώπους του πρωτογενούς τομέα παραγωγής. Ήταν, ιδιαίτερα, αποκαλυπτικό για εμάς το γεγονός, ότι το νομοσχέδιο τέθηκε σε διαβούλευση, πριν αρχίσουν οι κινητοποιήσεις των αγροτών, διότι φάνηκε έτσι, στο πλήρες μέγεθός της, η αποκοπή της Κυβέρνησης από την καθημερινή πραγματικότητα των ανθρώπων που εργάζονται στον πρωτογενή τομέα.

Το δεύτερο γενικό σχόλιο αφορά στο πλαίσιο της συζήτησης, όπως το θέτουμε εμείς. Στη πρώτη συνεδρίαση της Επιτροπής, η «Πλεύση Ελευθερίας» αμφισβήτησε το πλαίσιο της ατζέντας που θέτει η Κυβέρνηση με αυτό το νομοσχέδιο, διότι θεωρούμε, ότι η ατζέντα αυτή είναι, κατά βάση, εκτός θέματος. Ασχολείται με επιμέρους ζητήματα του πρωτογενή τομέα και «χάνει το δάσος». Το Κόμμα μας συναντήθηκε, κατ’ επανάληψη, με τους αγρότες, άκουσε τα αιτήματά τους και τα βρίσκει στο σύνολό τους λογικά. Ανάμεσα στο νομοσχέδιο της Κυβέρνησης για την αγροτική ανάπτυξη που έχουμε μπροστά μας και στα αιτήματα των αγροτών, που βρίσκονται πάνω από δύο εβδομάδες στους δρόμους, εμείς είμαστε με τους αγρότες.

Στον χρόνο που διαθέτω, θα συζητήσω κάποιες πτυχές του νομοσχεδίου με την ξεκάθαρη επιφύλαξη, ότι το κάνουμε, ενώ θεωρούμε, ότι έπρεπε τώρα να συζητάμε, εντελώς, άλλα πράγματα, που το Υπουργείο Αγροτικής Ανάπτυξης ή δεν μπορεί ή φοβάται να φέρει στο τραπέζι.

Θα εστιάσω στα βασικά κεφάλαια του νομοσχεδίου, για τα οποία έχουμε επιφυλάξεις, χωρίς, ωστόσο, να σημαίνει αυτό, ότι συμφωνούμε με όλα τα υπόλοιπα άρθρα του νομοσχεδίου. Ξεκινώ από το Κεφάλαιο για τον αλιευτικό τουρισμό. Αφού θεσμοθετήθηκε τη περασμένη δεκαετία, ο αλιευτικός τουρισμός βελτίωσε το εισόδημα κάποιων αλιέων, που πιέστηκαν στα χρόνια της κρίσης, αλλά με το παρόν νομοσχέδιο επιχειρείται η επέκταση του αλιευτικού τουρισμού, πέρα από τους αλιείς και στις ίδιες τις ιχθυοκαλλιέργειες. Στη ρύθμιση αυτή, διατυπώθηκαν πολλές ενστάσεις, κατά τη διαδικασία της ακρόασης φορέων και κατά τη διαδικασία της διαβούλευσης. Νομίζω ότι είναι ακριβής η εντύπωση, ότι τα περισσότερα σχόλια στη διαδικασία της διαβούλευσης επικεντρώθηκαν στα άρθρα, αναφορικά με τον αλιευτικό τουρισμό.

Η Πρόεδρος του Πανελλήνιου Σωματείου Αλιευτικού Τουρισμού, καθώς και ο Πρόεδρος της Ένωσης Πλοιοκτητών Παράκτιας Αλιείας και Αλιευτικού Τουρισμού Ελλάδας, εξέθεσαν μία σειρά αιτιών, για τις οποίες η επέκταση, κατά τη γνώμη τους, του αλιευτικού τουρισμού στις ιχθυοκαλλιέργειες θα ήταν, άκρως, προβληματική. Αναφέρθηκαν στο γεγονός, ότι τα βοηθητικά σκάφη στις υδατοκαλλιέργειες, στα οποία επεκτείνεται με το νομοσχέδιο ο αλιευτικός τουρισμός, δεν έχουν καμία ομοιότητα με τα παραδοσιακά επαγγελματικά αλιευτικά σκάφη, αφού πρόκειται για ρυμουλκά ιχθυοκλοβών ή για σκάφη που προορίζονται για το τάισμα ψαριών στις ιχθυοκαλλιέργειες. Ιδίως η κυρία Βασιλείου, τόνισε, ότι «με τον τρόπο αυτόν επιχειρείται οι ιχθυοκαλλιέργειες να επιδοτηθούν από ευρωπαϊκά και κρατικά κονδύλια», τονίζοντας ότι «με τις σχετικές διατάξεις του νομοσχέδιου, θα σημάνει το τέλος του αλιευτικού τουρισμού». Αυτή είναι μία πολύ σοβαρή επισήμανση. Επίσης, ανέφερε φόβους για το μέλλον της εξέλιξής τους στη χώρα, αν υιοθετηθούν οι διατάξεις που περιέχονται στο νομοσχέδιο, σχετικά με αυτό το θέμα.

Η ίδια τόνισε, επίσης, ότι «καμία διασφάλιση δεν υπάρχει τώρα, ότι στα βοηθητικά σκάφη των ιχθυοκαλλιεργειών, θα πρέπει να παραβρίσκονται επαγγελματίες αλιείς με κατάλληλες γνώσεις».

Ανάλογες επιφυλάξεις διατύπωσε και ο Πρόεδρος της Ένωσης Πλοιοκτητών Παράκτιας Αλιείας και Αλιευτικού Τουρισμού Ελλάδος και όλες αυτές οι επιφυλάξεις φοβάμαι ότι μας βρίσκουν και εμάς στην «Πλεύση Ελευθερίας» σύμφωνους.

Περνάω τώρα στα άρθρα 20 έως 24, με τίτλο «Προστασία της φυτοϋγείας». Αυτά συνίστανται σε διοικητικά πρόστιμα για τους παραγωγούς που δεν συμμορφώνονται με τις υποχρεώσεις προστασίας της φυτοϋγείας. Επειδή η μη συμμόρφωση με τη νομοθεσία για τα τρόφιμα και την υγεία των ζώων και των φυτών είναι σοβαρά ζητήματα, τα οποία επηρεάζουν την τροφή μας και την υγεία των καταναλωτών, η «Πλεύση Ελευθερίας» θεωρεί ότι σε πολλές περιπτώσεις το κατώτερο όριο του επιβαλλομένου προστίμου, που κάποιες φορές ορίζεται στα 300 ευρώ και άλλες φορές στα 1.000 ευρώ, είναι πολύ χαμηλό. Για παράδειγμα, για τη μη επικόλληση φυτοϋγειονομικού διαβατηρίου, που σημαίνει να πωλούνται συσκευασίες, χωρίς νόμιμα έγγραφα, το πρόστιμο ξεκινά από 300 ευρώ μόνο. Για την εισαγωγή φυτικών προϊόντων από τρίτη χώρα, κατά παράβαση του Κανονισμού 2031/2016, και τα οποία προϊόντα πιθανώς να περιέχουν και μεταλλαγμένα προϊόντα, το πρόστιμο ξεκινά, μόλις, από τα 1.000 ευρώ. Αυτά τα πρόστιμα είναι τόσο χαμηλά, ώστε να

στέλνουν το μήνυμα σε όσους σκέφτονται να παρανομήσουν, ότι θα έχουν ήπια μεταχείριση, αν τολμήσουν να πάρουν το ρίσκο.

Θεωρούμε, λοιπόν, ότι το Υπουργείο Αγροτικής Ανάπτυξης και Τροφίμων «χαϊδεύει», στην ουσία, τους παραβάτες με αυτά τα πρόστιμα και με αυτόν τον τρόπο, εμμέσως, τιμωρεί τους τίμιους παραγωγούς που τηρούν τον νόμο.

Σχετικά με το άρθρο 36, για την εγκατάσταση φωτοβολταϊκών σε γεωργική γη υψηλής παραγωγικότητας, που συζητήθηκε και λίγο πριν από τον Υπουργό, αλλά περισσότερο κατά τη διάρκεια της ακρόασης των φορέων, ακούσαμε επιφυλάξεις από τους φορείς, παρ’ όλο που το άρθρο θέτει ως όριο τα φωτοβολταϊκά να μην ξεπερνούν το 0,8% της γης.

Ο Πρόεδρος του Γεωτεχνικού Επιμελητηρίου και Γεωπόνος, ότι «πάγια θέση του Γεωτεχνικού Επιμελητηρίου, εδώ και μία δεκαετία, είναι ο πλήρης αποκλεισμός ανάλογων εγκαταστάσεων από γεωργική γη υψηλής παραγωγικότητας». Και μίλησε για «εκπέμπουσα ακτινοβολία από τα πάνελ φωτοβολταϊκών». Επιφυλάξεις διατύπωσε, επίσης, ο Πρύτανης του Γεωπονικού Πανεπιστημίου Αθηνών, ο οποίος είπε πώς «έχουμε τον προβληματισμό, αν θα πρέπει πραγματικά η γη αυτή να αποδοθεί καθόλου και εντελώς προς την εγκατάσταση τέτοιων μονάδων». Βεβαίως, συνέχισε, «υπάρχει μία ασφαλιστική δικλείδα, το 0,8%, που το αναγνωρίζουμε και το καταθέτουμε. Απλά χρειάζεται λίγη προσοχή, γιατί κι εγώ έχω γίνει αποδέκτης πολλών αντιδράσεων, ιδιαίτερα από αμπελουργικές».

Από την άλλη, ο Πρόεδρος της ΠΟΔΕΔΥ μίλησε για «άοσμη τροποποίηση που δεν βοηθά ουσιαστικά τη γη υψηλής παραγωγικότητας», ενώ αναφέρθηκε, επιπλέον, σε «φωτογραφικές διατάξεις»

Αυτές οι απαντήσεις επιβεβαιώνουν τις σοβαρές επιφυλάξεις μας για το συγκεκριμένο άρθρο.

Προχωρώ τώρα στα άρθρα 31 και 32, για τα οποία θέλω να τονίσω, ότι μάς προκαλεί εντύπωση το γεγονός, ότι αυτά τα άρθρα προβλέπουν την καταβολή αποζημιώσεων στους πληγέντες αγρότες, που κυμαίνονται από 4.800 - 7.200 ευρώ και ότι παρά τις αποζημιώσεις αυτές, τόσο η ειδική έκθεση του Υπουργείου για τα οικονομικά αποτελέσματα του νομοσχεδίου, όσο και η Έκθεση του Γενικού Λογιστηρίου του Κράτους, που συνοδεύει το νομοσχέδιο, δεν κοστολογεί την προβλεπόμενη επιβάρυνση στον Προϋπολογισμό από την καταβολή αυτών των αποζημιώσεων.

Καταλαβαίνουμε ότι είναι δύσκολο να προβλεφθεί με ακρίβεια το συνολικό κόστος των αποζημιώσεων αυτών, αλλά η Κυβέρνηση πέρασε νόμο πρόσφατα, με τον οποίο ζητάει ακόμη και από τα κόμματα της Αντιπολίτευσης να κοστολογούν όλες τις προτάσεις τους. Εσείς εδώ, γιατί δεν ζητάτε κοστολόγηση της εκτιμώμενης δαπάνης αυτών των αποζημιώσεων; Στη σελίδα 8 της Έκθεσης του Λογιστηρίου, που αναφέρεται στο θέμα, λέγεται ξεκάθαρα, ότι «το κόστος για τα άρθρα 31 και 32 δεν μπορεί να υπολογιστεί, γιατί εξαρτάται από τα πραγματικά γεγονότα». Δηλαδή, δεν ξέρουμε πόσοι άνθρωποι ενδέχεται να ζητήσουν αποζημιώσεις.

Θεωρούμε ότι ο λόγος, για τον οποίο το Γενικό Λογιστήριο δεν μπορεί να υπολογίσει τον αριθμό αιτήσεων, οφείλεται στο γεγονός ότι υπάρχει σοβαρή αδυναμία του κρατικού μηχανισμού, έξι μήνες μετά τις πυρκαγιές και τις πλημμύρες στη Θεσσαλία, να υπολογίσει την έκταση της ζημιάς, που υπέστησαν οι αγρότες το καλοκαίρι, και αυτό το θεωρούμε απαράδεκτο. Ακριβώς γι’ αυτή την αδιαφορία και την αδυναμία διαχείρισης της κατάστασης από την Κυβέρνηση, είναι που η «Πλεύση Ελευθερίας», όλο το καλοκαίρι και μέχρι τις αρχές του Φθινοπώρου, ασκούσε κριτική και προειδοποιούσε και είναι γι’ αυτόν τον λόγο, μεταξύ πολλών άλλων, βεβαίως, που και οι αγρότες άρχισαν τα συμβολικά μπλόκα και είναι αποφασισμένοι να κλιμακώσουν περαιτέρω τις κινητοποιήσεις τους, αν δεν ληφθούν υπόψη σοβαρά τα αιτήματά τους.

Κλείνοντας, θα ήθελα να πω, ότι γενικότερα οι παρεμβάσεις του νομοσχεδίου κινούνται σε, εντελώς, αντίθετη κατεύθυνση από τα πραγματικά προβλήματα των καλλιεργητών, των κτηνοτρόφων και των αλιέων. Στο σύνολό του το νομοσχέδιο αποφεύγει να αντιμετωπίσει με οποιονδήποτε ουσιαστικό τρόπο τα τεράστια δομικά προβλήματα του πρωτογενή τομέα της χώρας. Πολλά από αυτά αφορούν στα δίκαια αιτήματα που υποβάλλουν οι εκπρόσωποι των αγροτικών συλλόγων, όπως είναι το υψηλό κόστος παραγωγής, το κόστος ρεύματος, πετρελαίου, οι διαρκώς μειούμενες επιδοτήσεις της Κοινής Αγροτικής Πολιτικής, τα προβλήματα με την κοινωνική τους ασφάλιση, η ανεπαρκής στήριξη που λαμβάνουν, για να πετύχουν τους στόχους της «πράσινης» μετάβασης και η γενικότερη εγκατάλειψή τους στο έλεος των γραφειοκρατικών διαδικασιών του ελληνικού κράτους και της Ευρωπαϊκής Ένωσης.

Η «Πλεύση Ελευθερίας», επομένως, θεωρεί το νομοσχέδιο ανεπαρκές, αποσπασματικό και σε μεγάλο βαθμό ξεκομμένο από την πραγματικότητα των ανθρώπων του πρωτογενή τομέα.

Ευχαριστώ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, κυρίες και κύριοι συνάδελφοι, εντός ολίγου ο ΣΥΡΙΖΑ - Προοδευτική Συμμαχία καταθέτει μία πρόταση νόμου, με τίτλο «Υγιή Συνεργατικά Σχήματα» και τέσσερις τροπολογίες. Με την πρόταση νόμου προτείνονται τα εξής θέματα επιγραμματικά, καθώς θα τα αναλύσουμε αύριο και στην Ολομέλεια.

Προτείνουμε την επίλυση προβλημάτων, όπως τα περιουσιακά στοιχεία των συνεταιρισμών, τα οποία βρίσκονται στους εκκαθαριστές. Προτείνεται η λύση για το θέμα των εργαζομένων στους αγροτικούς συνεταιρισμούς. Προτείνεται λύση για την ευθύνη των διοικήσεων. Προτείνεται λύση για τη φορολογία. Ακούμε, συνεχώς, την Κυβέρνηση, να λέει ότι υπάρχει μείωση 50% στους αγρότες, οι οποίοι συναλλάσσονται μέσω συνεταιρισμού. Πράγματι, αλλά υπάρχει, ταυτόχρονα, και το 50% μείωσης στον φόρο σε αυτούς που θα κάνουν συμβολαιακή γεωργία, όπερ σημαίνει, ότι είναι άνευ αντικειμένου, διότι οι περισσότεροι επιλέγουν το προνόμιο μέσω της συμβολαιακής γεωργίας. Εμείς προτείνουμε την αύξηση της φορολογίας στο 75%.

Επίσης, προτείνεται λύση για το θέμα των αγροτικών χρεών, των χρεών των συνεταιρισμών και προτείνουμε τη λύση, η οποία είχε γίνει δεκτή το 2018 με υπογραφή Γιάννη Στουρνάρα και θέλω να σας διαβάσω τρεις σειρές, οι οποίες είναι στη διάθεσή σας. «Στα αγροτικά δάνεια γίνεται διαγραφή όλων των τόκων», «υπάρχει δυνατότητα διαγραφής, έως 60% του κεφαλαίου και υπολογισμός της οφειλής, σύμφωνα με τα πανωτόκια PQH». Αυτές είναι προτάσεις του 2018, με υπογραφή Γιάννη Στουρνάρα. Αυτές, λοιπόν, οι ρυθμίσεις μπορούν να ισχύσουν και για τους συνεταιρισμούς.

Σε ότι αφορά στις τέσσερις τροπολογίες. Η πρώτη αφορά στην κάρτα αγροτικού πετρελαίου, η δεύτερη στο πλαφόν στο αγροτικό ρεύμα, η τρίτη στο πλαφόν κέρδους στα αγροεφόδια και η τέταρτη αφορά στον ΕΛΓΑ, για τον συμψηφισμό εισφορών με τις μελλοντικές αποζημιώσεις και τη δυνατότητα αποζημίωσης έως και 100%, σε περίπτωση θεομηνίας.

Κυρίες και κύριοι συνάδελφοι, εν όψει των αγροτικών κινητοποιήσεων, θέλω να πω, ότι ευχόμαστε, πραγματικά και ειλικρινά, ο διάλογος αυτός να καταλήξει κάπου, αλλά προϋποθέτει ειλικρίνεια και όχι τοξικότητα. Πριν από είκοσι ημέρες, ο κ. Αυγενάκης ανέφερε ότι οι κινητοποιήσεις ήταν υποκινούμενες και μάλιστα, ξεκίνησε αυτό τον αγώνα με ψέματα.

Το πρώτο ψέμα ήταν ότι ο ΣΥΡΙΖΑ φορολόγησε τις επιδοτήσεις. Σας διαβάζω τον ν.4328/2015, «ειδικά για τους ασκούντες ατομική αγροτική επιχειρηματική δραστηριότητα, περιλαμβάνονται στον προσδιορισμό του κέρδους από αγροτική επιχειρηματική δραστηριότητα, μόνο κατά το μέρος των ενισχύσεων που υπερβαίνει τα 12.000 ευρώ». Συνεπώς, αφορολόγητο έως 12.000 ευρώ.

Όμως δεν μπορώ να καταλάβω με ποιον νόμο η Νέα Δημοκρατία ψήφισε το αφορολόγητο στις επιδοτήσεις, όταν τον Νοέμβριο του 2014 -και καλό είναι να μην εκτίθεται ο κ. Αυγενάκης- με τροπολογία δεκαεπτά Βουλευτές της Νέας Δημοκρατίας ζητούσαν από την τότε Κυβέρνηση να ψηφιστεί το αφορολόγητο των αγροτικών επιδοτήσεων και ακούμε τον κ. Αυγενάκη να λέει, ότι εμείς φέραμε το αφορολόγητο.

Επίσης, σε σχέση με τις μικροπιστώσεις, θέλω να μου πείτε έναν αγρότη, στον οποίο να χορηγήθηκε μικροπίστωση από το περιβόητο Ταμείο που έχει εξαγγελθεί επτά φορές.

Σχετικά με την Κοινή Αγροτική Πολιτική, ακούσαμε τον κ. Υπουργό να λέει «περιμένετε, θα δείτε και άλλα νομοσχέδια». Το πρώτο πράγμα που κάνει, κύριε Σταμενίτη, η ηγεσία του Υπουργείου Αγροτικής Ανάπτυξης, όταν εφαρμόζεται μία νέα ΚΑΠ, είναι να καλεί τους ανθρώπους που συνέταξαν το στρατηγικό σχέδιο, μαζί με τον ΟΠΕΚΕΠΕ, ώστε να δούμε πόσα δικαιώματα ενεργοποιήθηκαν, πόσες δηλώσεις έγιναν, πού έγιναν τα λάθη στην Κοινή Αγροτική Πολιτική και κατόπιν να αποφασιστούν οι τροποποιήσεις.

Έγινε αυτή η ενέργεια; Να δούμε πού έγινε. Είναι κάπου φυσικό και φυσιολογικό να γίνονται και λάθη, εκτός από τη λάθος διαπραγμάτευση. Είναι, απολύτως, λογικό και φυσιολογικό. Έγινε αυτή η σύσκεψη, έγινε αυτή η ενέργεια, ώστε να έχει εικόνα το Υπουργείο πώς τα δικαιώματα ενεργοποιήθηκαν, πού έγινε το λάθος; Όχι.

Ρώτησα εχθές, κύριε Πρόεδρε, τους αγρότες στα μπλόκα του Πλατύκαμπου, εάν ένας αγρότης ξέρει μία από τις έξι τροποποιήσεις που έκανε η Κυβέρνηση, δηλαδή, σε ποια σημεία τροποποιήθηκε η ΚΑΠ και δεν ήξερε ούτε ένας. Διαρρέεται ότι η χώρα μας έχει, μετά από τρία χρόνια, το δικαίωμα. Σύμφωνα με το άρθρο του Κανονισμού, μία φορά κάθε ημερολογιακό έτος, υπάρχει η δυνατότητα για τροποποίηση και είναι το άρθρο 117.

Ήδη, κύριε Πρόεδρε, κυρίες και κύριοι συνάδελφοι, έχουμε καλέσει τον Υπουργό σε έναν γόνιμο διάλογο στην Επιτροπή Παραγωγής και Εμπορίου, στην Επιτροπή μας, για να συζητήσουμε το θέμα της αναθεώρησης της τροποποίησης της Κοινής Αγροτικής Πολιτικής, όπου χρειάζεται. Εμείς εκεί θα έρθουμε με προτάσεις. Αξιολογήστε, δείτε τις προτάσεις, αλλά μην αποφεύγετε τον διάλογο. Αποφεύγει ο κ. Αυγενάκης το αυτονόητο. Αποφεύγει να κάνει μία δημόσια διαβούλευση με τους αγρότες, τους κτηνοτρόφους, με αυτούς που θα εφαρμόσουν την ΚΑΠ, αλλά και με τα κόμματα της Αντιπολίτευσης, για να δούμε τι, πραγματικά, πήγε λάθος στα βοσκοτόπια, στα οικολογικά σχήματα. Είναι πολλά; Μήπως πρέπει να είναι λιγότερα; Πώς θα καταπολεμήσουμε τη γραφειοκρατία; Μήπως οι συνδεδεμένες είναι σε πάρα πολλά προϊόντα και πρέπει να στοχεύσουμε σε λιγότερα προϊόντα και σε προϊόντα «ναυαρχίδες;».

Αυτά είχα να πω, κύριε Πρόεδρε. Αύριο στην Ολομέλεια θα αναπτύξουμε και τις τέσσερις τροπολογίες, αλλά και την πρόταση νόμου.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα μου επιτρέψετε, κύριε Κόκκαλη, χωρίς να παρεμβαίνω στα όσα λέτε, και επειδή γνωρίζετε πολύ καλά το ζήτημα των αγροτών και έχετε διατελέσει και Υφυπουργός Αγροτικής Ανάπτυξης και επειδή οι επιδοτήσεις και η Κοινή Αγροτική Πολιτική (ΚΑΠ) και το κόστος παραγωγής είναι πάρα πολύ σημαντικά ζητήματα που απασχολούν την Επιτροπή μας, θα γίνει η συζήτηση που έχετε ζητήσει. Βεβαίως, τώρα υπάρχει το μεγάλο ζήτημα με το αγροτικό, αλλά το τι έκαναν οι δεκατέσσερις, οι δέκα βουλευτές της Νέας Δημοκρατίας το 2014 και τι ερώτηση κατέθεσαν, δεν με ενδιαφέρει, γιατί δεν ήμουν Βουλευτής τότε, εκλέχτηκα το 2015.

Κύριε Κόκκαλη, για πρώτη φορά, οι επιδοτήσεις, ανεξαρτήτως ύψους, από τότε που η χώρα είναι στην Ευρωπαϊκή Ένωση, φορολογήθηκαν στις 12 Μαΐου του 2015, με Υπουργό Οικονομικών, την κυρία Βαλαβάνη, στη συγκυβέρνηση ΣΥΡΙΖΑ-ΑΝ.ΕΛ.. Τι ερωτήσεις έκανε ο καθένας και πόσο εύστοχη είναι η κάθε ερώτηση, οι πάντες κρίνονται.

Τον λόγο έχει ο κ. Φόρτωμας.

**ΦΙΛΛΙΠΟΣ ΦΟΡΤΩΜΑΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επεξεργαζόμαστε στην Επιτροπή μας ένα πολύ σημαντικό νομοσχέδιο. Ένα νομοσχέδιο, το οποίο συμπίπτει με μία περίοδο αναβρασμού, αλλά και διαφόρων αγροτικών κινητοποιήσεων, που δεν αντιμετωπίζει μόνο η δική μας χώρα, αλλά αυτό απαντάται και σε όλη την Ευρώπη. Ο πανευρωπαϊκός αυτός χαρακτήρας των κινητοποιήσεων αποδεικνύει το γεγονός, ότι πρόκειται για ένα δομικό ευρωπαϊκό πρόβλημα και όχι για ένα πρόβλημα με καθαρά ελληνικά χαρακτηριστικά.

Φυσικά, κυρίες και κύριοι συνάδελφοι, υπάρχουν και κάποιες ελληνικές ιδιαιτερότητες, προβλήματα δομικά της ελληνικής αγροτικής οικονομίας, τα οποία πρέπει, προφανώς, να αντιμετωπιστούν. Νομίζω, λοιπόν, ότι το παρόν νομοσχέδιο συνιστά μία συγκροτημένη, αλλά και ολιστική απάντηση σε μία σειρά τέτοιων προβλημάτων, τα οποία προσπαθεί να επιλύσει σταδιακά, μεθοδικά, βήμα - βήμα. Δεν υπάρχουν «μαγικά ραβδιά» και διάφορες εύκολες λύσεις, ούτε ισχυρίζεται κανείς, ότι θα λυθούν όλα τα προβλήματα, από τη μία ημέρα στην άλλη και από τη μια στιγμή στην άλλη. Η Νέα Δημοκρατία, άλλωστε, ποτέ δεν υποσχέθηκε στον ελληνικό λαό εύκολες και γρήγορες λύσεις.

Το παρόν νομοσχέδιο, όμως, έρχεται να συμβάλλει σημαντικά στην επίλυση σημαντικών πτυχών και υφιστάμενων προβλημάτων. Μεταξύ αυτών, θα αναφέρω επιγραμματικά κάποια, που λύνει το παρόν νομοσχέδιο. Πρώτον, δημιουργεί διάφορα κτηνοτροφικά πάρκα για τον σταβλισμό ζώων, στηρίζοντας την βιωσιμότητα μικρών κτηνοτροφικών επιχειρήσεων. Δίνει λύση σε ένα χρόνιο πρόβλημα, αυτό των ενδικοφανών αλιευτικών προσφυγών, όπως είπε και ο Υπουργός.

Στα άρθρα 7 και 8 του παρόντος νομοσχεδίου, τροποποιείται η διαδικασία εκπόνησης διαχειριστικών σχεδίων βόσκησης και δίδεται η δυνατότητα από το Υπουργείο Αγροτικής Ανάπτυξης να έχει την ευχέρεια επιτάχυνσης της διαδικασίας, λόγω και των καθυστερήσεων, εκ μέρους διαφόρων περιφερειών. Όπως μας ενημέρωσε και ο αρμόδιος Υπουργός, καμία περιφέρεια, πλην αυτής της Ηπείρου, αλλά και της Δυτικής Μακεδονίας, δεν ανταποκρίθηκαν στην παραπάνω αρμοδιότητα.

Εδώ θα ήθελα να επισημάνω, ότι πολλές φορές και στο εν λόγω Υπουργείο, αλλά και σε άλλα Υπουργεία, όπως και στο Υπουργείο Μεταφορών, υπάρχουν διάφορες διαδικασίες που έχουν εκχωρηθεί με ευρωπαϊκή υποχρέωση προς τις διάφορες περιφέρειες, οι οποίες

δεν κινούνται μέσα στα διάφορα χρονικά πλαίσια. Είναι ένα θέμα που πρέπει να δούμε οριζόντια και στο Υπουργείο. Δεν πρέπει να είμαστε πολλές φορές ελαστικοί, αλλά πολλές φορές το εν λόγω Υπουργείο πρέπει να πάρει πάνω του και την ευθύνη, μιας και βλέπει ότι διάφορες περιφέρειες δεν τηρούν τις χρονικές προϋποθέσεις.

Εισάγονται, επίσης, ρυθμίσεις για τον αλιευτικό τουρισμό και τις υδατοκαλλιέργειες. Επιπλέον, δημιουργείται επαρκές πλαίσιο για την παράλληλη παραγωγή αγροτικών προϊόντων, αλλά και τη λειτουργία φωτοβολταϊκών σε γη υψηλής παραγωγικότητας.

Δεν χρειάζεται κανείς να εμμείνει, στο πόσο σημαντικές είναι οι διατάξεις για τα ζητήματα πληγέντων από διάφορες πυρκαγιές, πλημμύρες, κυρίως τους τελευταίους μήνες, και τα οποία περιήλθαν προσωρινά ή μόνιμα σε μία κατάσταση έκτακτης ανάγκης. Με τις διατάξεις αυτές διασφαλίζεται, λοιπόν, η μέγιστη δυνατή αποζημίωση, στο 100% της ασφαλιζόμενης αξίας παραγωγής από τον Οργανισμό Ελληνικών Γεωργικών Ασφαλίσεων.

Βεβαίως, υπάρχουν εκκρεμή ζητήματα που έχουν τεθεί από διαφόρους συναδέλφους μας στην Επιτροπή, τα οποία έχουμε θίξει και εμείς, κατ’ ιδίαν, αλλά και εδώ, δια ζώσης, τα οποία είναι αναρίθμητα, πολλών εξ αυτών και στον ιδιαίτερο τόπο μου, στον Νομό Κυκλάδων, ευρύτερα και στο επίπεδο της αλιείας, αλλά και της κτηνοτροφίας και της αγροτικής παραγωγής.

Κύριε Υπουργέ, θεωρώ προσωπικά, ότι πρέπει να αντιμετωπιστεί τελείως διαφορετικά για κάθε τόπο, μιας και έχουμε τις γεωγραφικές ασυνέχειες, την επιβάρυνση σε μεταφορές και όχι μόνο. Η νησιωτικότητα πρέπει να έχει και οριζόντια ανταπόκριση και σε αυτό το κομμάτι. Θεωρούμε, λοιπόν, ότι η πολιτική ηγεσία του Υπουργείου έχει την πρόθεση, αλλά και τη διάθεση, να επιληφθεί, με προφανή σκοπό, την επίλυσή τους. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ζητήσει ο Υφυπουργός, κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Ήθελα, απλώς, να κάνω μία τοποθέτηση και να δώσω μία απάντηση στο σχόλιο που έκανε ο αγαπητός συνάδελφος από τον ΣΥΡΙΖΑ, ο κ. Κόκκαλης.

Να τονίσω, λοιπόν, ότι εμείς στο Υπουργείο Αγροτικής Ανάπτυξης, από την πρώτη στιγμή που αναλάβαμε, έχουμε ανοίξει έναν σημαντικό διάλογο με τους παραγωγούς. Καταγράφουμε όλα τα ζητήματα που υπάρχουν. Ακούμε τις προτάσεις τους και προσπαθούμε να βρούμε λύση, είτε για το μικρότερο, είτε για το μεγαλύτερο. Όμως έχει αξία η πρότασή τους και το σχόλιο που έκαναν για τη μείωση του φόρου 50% στους αγρότες παραγωγούς που κάνουν συμβολαιακή γεωργία. Το εξέλαβα, ότι υπάρχει μία διαφωνία στο 50% και ότι αυτό θα ήθελε να περιοριστεί μόνο στα μέλη των ομάδων παραγωγών και στα μέλη των συνεταιρισμών. Αυτό, λοιπόν, το καταγράφουμε.

Σε ότι αφορά στην πρόταση που έκανε ο κ. Στουρνάρας το 2018, θα υπενθυμίσω στον κ. Κόκκαλη, ότι τότε Κυβέρνηση ήταν ο ΣΥΡΙΖΑ. Και το 2018 και το 2019. Οπότε όλες αυτές οι προτάσεις θα μπορούσαν να γίνουν πρόταση νόμου από τότε και όχι να έρχεται, μετά από επτά χρόνια, να το καταθέτει.

Σε σχέση με την τροποποίηση του στρατηγικού σχεδίου για την ΚΑΠ, να τονίσω ότι η υποχρέωση της χώρας μας να υποβάλει, εντός του 2023, πρόταση τροποποίησης του Στρατηγικού Σχεδίου της ΚΑΠ, έπρεπε να γίνει μέχρι τις 15 Σεπτεμβρίου. Επομένως, τότε κατεγράφησαν οι πρώτες αναγκαίες προτάσεις για τροποποίηση, ενώ υπήρχε σε εξέλιξη η δήλωση ΟΣΔΕ (Ολοκληρωμένο Σύστημα Διαχείρισης και Ελέγχου) και οι τιμές των οικολογικών σχημάτων. Είναι αυτονόητο και βέβαιο, ότι όταν αυτή η διαδικασία ολοκληρωθεί και οι αγρότες παραγωγοί ολοκληρώσουν τις δηλώσεις, είτε στη βασική ενίσχυση, είτε στα οικολογικά σχήματα, και διαπιστώσουμε τι έχει επιλέξει ο καθένας και πού, ακριβώς, δημιουργήθηκε πρόβλημα στην εφαρμογή του, είναι και υποχρέωση της ομάδας που έκανε τη μελέτη να αρχίσει ένας διάλογος, ώστε να προκύψει η άλλη τροποποίηση, που θα γίνει το 2024. Προφανώς, κάθε τροποποίηση, αν εγκριθεί, εφαρμόζεται στο επόμενο έτος. Δηλαδή, η τροποποίηση του 2024 θα εφαρμοστεί το 2025.

Επίσης, να καταγράψουμε, ότι, όταν έγιναν οι διαβουλεύσεις για τον στρατηγικό σχεδιασμό της νέας ΚΑΠ, εδώ στο Κοινοβούλιο -και μάλιστα σε μία από αυτές ήμουν και Εισηγητής, το 2020 ή το 2021- ο κοινός τόπος και η κοινή αίσθηση όλων ήταν, ότι δεν υπήρχε καμία διαφωνία. Δεν υπήρχε διαφωνία, τουλάχιστον, από τη μεριά του ΣΥΡΙΖΑ, για τις προτάσεις που είχε κάνει η Επιτροπή και είχε αναλάβει την εφαρμογή των κεντρικών κατευθυντήριων αξόνων της Ευρωπαϊκής Επιτροπής στην Ελλάδα. Ουσιαστικά, το σχέδιο «έφυγε», όχι μόνο με ομοφωνία, αλλά παρουσιάστηκε, χωρίς να καταγραφεί καμία απολύτως διαφωνία.

Όμως, είναι βέβαιο, ότι, μετά την πρώτη εφαρμογή, θα διαπιστωθούν προβλήματα. Ωστόσο, θα καταγραφούν, θα συνομιλήσουμε με τους παραγωγούς, θα συνομιλήσουμε με τις διεπαγγελματικές ενώσεις, θα συνομιλήσουμε με την ΕΘΕΑΣ και με οποιονδήποτε έχει θεσμικό ρόλο και εκπροσωπεί την πρωτογενή παραγωγή στη χώρα, ώστε να καταλήξουμε σε αυτό το δικαίωμα που μάς δίνει το Σ.Σ.ΚΑΠ στην υποβολή των τροποποιήσεών μας. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Υπουργέ, θεωρώ ότι συμφωνούν και όλα τα μέλη της Επιτροπής, ότι δεν υπήρξε η ενημέρωση σε βάθος που άλλαζε την Κοινή Αγροτική Πολιτική, την ΚΑΠ, στον αγροτικό κόσμο, αλλά και στον πολιτικό κόσμο και σε όλους τους φορείς. Και πώς να διαφωνήσεις με κάτι που δεν έχει «φωτιστεί» επαρκώς, με κάτι που δεν το γνωρίζεις πλήρως; Γι’ αυτό και οι διορθωτικές κινήσεις είναι απαραίτητες, όπως είπατε, αλλά και η εις βάθος ενημέρωση του αγροτικού κόσμου για το τι αλλάζει, αν και υπάρχει, όπως έχετε πει και εσείς ως ηγεσία του Υπουργείου Αγροτικής Ανάπτυξης, μία συζήτηση στην Ευρωπαϊκή Ένωση για μερική ή και μεγαλύτερη αναθεώρηση αυτής της πολιτικής, σχετικά με τα περιβαλλοντικά σχήματα.

Συμφωνούμε, λοιπόν, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Να πω, ότι έχει υποβληθεί αίτημα, όχι μόνο από μία χώρα, αλλά από πολλές χώρες, τουλάχιστον, στο θέμα της αιρεσιμότητας. Δηλαδή, από τα ΚΓΠΚ, τα πρότυπα καλής γεωργικής και περιβαλλοντικής κατάστασης, τα 6, 7 & 8, να πάρουν έναν χρόνο αναστολή τουλάχιστον, λόγω των φαινομένων της κλιματικής κρίσης, αλλά και λόγω του γεγονότος, ότι είναι δύσκολες απαιτήσεις που θέλουν χρόνο προσαρμογής.

Ήδη, το θέμα της Οδηγίας, Νο8, που αφορά στην αγρανάπαυση, με απόφαση της Ευρωπαϊκής Επιτροπής, έχει πάρει αναστολή στην εφαρμογή, κατά έναν χρόνο. Για να είμαστε και πιο συγκεκριμένοι τα άλλα δύο αφορούν στην άροση, μέχρι τις 15/11 και στη συνέχεια, τη φυτοκάλυψη. Η δεύτερη παρέμβαση που έχει γίνει, είναι για την υποχρέωση των παραγωγών στο 30% της καλλιεργήσιμης έκτασης να εναλλάσσουν καλλιέργειες.

Εμείς ως χώρα υποστηρίξαμε τα αιτήματα που κατατέθηκαν από μία σειρά από χώρες στο Συμβούλιο Υπουργών της Γεωργίας και περιμένουμε, μετά από διαβούλευση με την Ευρωπαϊκή Επιτροπή, να ακολουθήσουμε το τι ακριβώς θα γίνει.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Υπουργέ, να κλείσουμε εδώ, γιατί θα πάμε στην ψηφοφορία του σχεδίου νόμου.

Θα κάνω μόνο ένα σχόλιο, πριν σας δώσω τον λόγο να ψηφίσετε. Κύριε Υπουργέ, η Ευρώπη είναι γεμάτη παραδοξότητες και αντιφάσεις. Φιλοευρωπαϊκές δυνάμεις είμαστε κι εμείς. Πάει να αναστείλει μέτρα, με αφορμή φαινόμενα κλιματικής κρίσης, όταν αυτά τα ίδια μέτρα έχουν θεσπιστεί, για να αναστείλουν την κλιματική κρίση. Δηλαδή, γι’ αυτά τα ζητήματα πρέπει να είναι ενημερωμένοι οι αγρότες, καλύτερα από τα ευρωπαϊκά όργανα. Τα είπαμε και με τον κ. Σχοινά. Εγώ συγχαίρω τη σημερινή ηγεσία του Υπουργείου Αγροτικής Ανάπτυξης που προσπαθεί να βελτιώσει ό,τι βελτιώνεται.

Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση, επί του σχεδίου νόμου του Υπουργείου Αγροτικής Ανάπτυξης και Τροφίμων, με τίτλο «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για την φυτοϋγεία, τα βιοκτόνα προϊόντα και την ποιότητα τροφίμων και άλλες διατάξεις για την τόνωση της αγροτικής ανάπτυξης».

Πριν προχωρήσουμε στην ψηφοφορία, επί των άρθρων και επί του συνόλου, ανακεφαλαιώνουμε με τις θέσεις των κομμάτων, επί της αρχής:

Η Εισηγήτρια της Πλειοψηφίας, κυρία Σούκουλη-Βιλιάλη, έχει ψηφίσει υπέρ.

Ο Εισηγητής της Μειοψηφίας, κ. Παπαηλιού, έχει ψηφίσει κατά.

Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Χνάρης, επιφυλάσσεται.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Μεταξάς, έχει ψηφίσει κατά.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κ. Μπούμπας, επιφυλάσσεται.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Ζεϊμπέκ, έχει ψηφίσει κατά.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Δημητροκάλλης, επιφυλάσσεται.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Βρεττός, επιφυλάσσεται.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κ. Καζαμίας, επιφυλάσσεται.

Στο σημείο αυτό, ερωτάται η Επιτροπή. Γίνονται δεκτά τα άρθρα 1 έως 53 του σχεδίου νόμου;

Τα άρθρα 1 έως 53, γίνονται δεκτά, ως έχουν κατά πλειοψηφία.

Ερωτάται η Επιτροπή. Γίνεται δεκτό το ακροτελεύτιο άρθρο;

Δεκτό, κατά πλειοψηφία.

Τέλος, ερωτάται η Επιτροπή, αν το σχέδιο νόμου γίνεται δεκτό και στο σύνολό του.

Δεκτό, κατά πλειοψηφία.

Συνεπώς, το σχέδιο νόμου του Υπουργείου Αγροτικής Ανάπτυξης και Τροφίμων γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παπαηλιού Γεώργιος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κομνηνάκα Μαρία, Λαμπρούλης Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια) και Παπαϊωάννου Αρετή.

Τέλος και περί ώρα 16.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**